Москвадаги Ўзбекистон элчихонаси олдида Сергей Наумов озод қилиниши учун пикет. Ўнгдан биринчи - Фаррух Муродов.\n1979 йилда туғилган Ўзбекистон фуқароси Фаррух Муродов Подмосковьенинг Химки шаҳрида автомобил назорати хизмати постларидан биридаги текширув чоғида ҳибс этилди.\n2014 йилнинг 24 январидаги ҳибс тафсилотларини Озодликка сўзлаб берган “Мемориал” Инсон ҳуқуқлари маркази фаоли Баҳром Ҳамроевга кўра, бухоролик Фаррух Муродов Бухоро вилояти Тергов бўлими томонидан 2013 йилнинг август ойида қидирувга берилган.\nУ Ўзбекистон Республикаси Жиноят Кодексининг 244-1 (жамоат хавфсизлиги ва тартибига таҳдид солувчи материалларни тайёрлаш ёки тарқатиш), 244/2 (Диний экстремистик, сепаратистик, фундаменталистик ёки бошқа тақиқланган ташкилотлар тузиш, уларга раҳбарлик қилиш, уларда иштирок этиш) ва 159 (Ўзбекистон Республикасининг конституциявий тузумига тажовуз қилиш) моддалари айбланмоқда.\n- Муродов Фаррух оилали, Твер шаҳрида яшайди. Улар Москвага йўл олганида, Твер шаҳрида ГАИ ходимлари тўхтатиб, ҳужжатларини текширишган. Ўзбекистонда қидирувга экани аниқлангач, тезда қўлига кишан солинган. Лекин Фаррух Муродов 2013 йилнинг февралида ўзининг бувиси дафн этилаётганида жанозасида иштирок этган. Унга ҳеч қанақа гап бўлмаган. Лекин, 2013 йилнинг октябр ойида Ўзбекистон элчихонаси олдида журналист Наумов ҳимоясига пикет бўлган эди. Бу пикетда Муродов Фаррухжон ҳам ўзининг аёли билан қатнашди, - дейди айнан шу пикетда иштироки учун ўзбек махфий идоралари жиноий иш сохталаштирганини иддао қилаётган ҳуқуқ фаоли Баҳром Ҳамроев.\nБаҳром Ҳамроевнинг сўзларига кўра, ўзбекистонлик маҳбусга нисбатан Головинский туман прокуратураси экстрадиция текширувини бошлаган. Айнан шу прокуратура 2013 йилнинг август ойида ўзбекистонлик продюсер Мирсобир Ҳамидқориевнинг экстрадиция ишини ҳам олиб борган.\nФаррух Муродов 10 йилдан ортиқ вақт Россиянинг Твер шаҳрида Россия фуқароси бўлган аёли билан истиқомат қилиб келади. У Ўзбекистон фуқароси бўлишига қарамасдан, мамлакатда вақтинчалик яшаш рухсатномасига эга.\nУнинг рафиқаси Марям Муродова Озодлик билан суҳбатда 2013 йилнинг ноябрида Фаррухнинг Бухородаги уйида тинтув ўтказилганини билгач, улар Твер шаҳар ФМСига қочқинлик сўраб мурожаат қилишганини гапириб берди.\n- Қўлга олинганига 4 кун бўлди, ҳозирда қаерда сақланаётганини билмаймиз. Кеча ҳимоячисига Фаррух бир ойга ҳибсга олингани тўғрисида билдиришнома беришибди. Ҳеч ким ҳеч нарса демаяпти, тушуниб бўлмаяпти... Биз машинамизда оғир юк олиб кетаётган эдик, шу сабабли полиция эътибор бериб қолди. ГАИ постида менга у Ўзбекистон сўрови билан федерал қидирувда экани, ўликларни таҳқирлаганлик ва вандализм моддалари бўйича ҳам айбланаётганини айтишди. Бу бемани гапку! Улар одамни қамаш учун нима балоларни ўйлаб топмаяпти, дейсиз, - деди Марям Муродова.\nМарям Муродова билан суҳбат\nМарям Фаррух билан бирга икки нафар фарзандни тарбиялашаётганини ҳам қўшимча қилди.\nЎзбекистон фуқароси Фаррух Муродов ҳимоясини таъминлаётган Баҳром Ҳамроев Муродовнинг ҳибсга олиниши бошқа сабаблари бўлиши мумкинлигини тахмин қилди.\nУ сўнгги пайтларда ўзининг барча яқинларига ўзбек милицияси ва МХХ ходимлари томонидан босим кучайганини айтади.\n- Мен туғилиб ўсган Ғиждувонда Россияда ким ишлаган бўлса, ҳаммасини чақириб милиция, СНБ ходимлари сўроқ қилар экан. Ҳаммасига 21 та савол бериляпти экан. Биринчи саволи: “Намоз ўқийсанми?”, иккинчиси: “Қаерда ишлайсан? Қайси ташкилотга ишлайсан?”, учинчиси: “Ишлайдиган жойингда водийдан намоз ўқийдиганлар борми?”, тўртинчиси: “Қайси банклар билан ва қанча пул жўнатасан?”, бешинчиси: “Баҳром Ҳамроевни танийсанми?” ва шунга ўхшаш саволлар. Муҳожирлар пулдан қийналиб, билет ололмасдан 2-3 йиллаб уйга бормасдан юради, ҳукумат эса буларни қидирувга беради, - деб тахмин қилади ҳуқуқ фаоли Баҳром Ҳамроев.\n“Мемориал” маркази эксперти Фаррухга қўйилаётган айбловларнинг барчаси уйдирма эканига ишонишини айтди. У яқин орада Фаррух Муродов ташкилот ёрдамида қочқинлик мақомини олишга ариза топширишини ҳам билдирди.\nОзодлик мухбири ўзбекистонлик Фаррух Муродов билан боғлиқ вазиятни кузатиб боради.


6 март, 2021, 14:23\nТеглар:Жасурбек Жалолиддинов | ФК Бунёдкор | Локомотив | Вадим Абрамов | ФК Андижон\nSPORTS.uz ўз тенгқурлари орасида сайёрамизнинг энг кучли футболчиларидан бири саналган Жасур Жалолиддинов ҳақида фикр юритади\nЯқиндагина ёш ва иқтидорли ярим ҳимоячи Жасур Жалолиддинов «Андижон» клуби билан шартнома имзолади. Кеча Россиянинг «Локомотив» клуби сафига бориб қўшилган йигит, бугун ПФЛнинг камтарин жамоаси либосида кўриниш берди. Қисқа муддат ичида бўлиб ўтган воқеалар унга қандай таъсир кўрсатди? Унинг трансферидан кимлар фойда кўрди? Бугун Жасур тушиб қолган вазият ҳақида фикр юритамиз.\nРоссия варианти қай даражада тўғри эди?\n«The Guardian» нашрида номи эълон қилиниши билан Жалолиддиновга бўлган эътибор ортиб кетди. Жарима зарбаларини аниқ ижро этувчи, чаққон ва курашлардан қочмайдиган йигит ички биринчиликда ҳам кўзга ташлана бошлади. Терма жамоа йиғинида бўлди, жамоадошларидан фарқи сезилиб турди. Табиийки, унинг атрофида турли гранд клублар ўралашиб қолди. Аввалига, Италиянинг «Беневенто» жамоаси у билан алоқага чиқди. Футболчи бир муддат Италияда бўлди ва пандемия сабабли шартномасиз ортга қайтди. Бу орада «Бунёдкор»га бир пайтнинг ўзида 2 клубдан таклиф келиб тушди. Туркиянинг «Бешиктош» жамоаси вундеркинд учун 350 минг доллар таклиф қилди, аммо турклар бу суммани 18 ойда тўлаб беришини маълум қилди. Кейин, Юрий Белоус ишга киришди. Юрий «Локомотив» раҳбари Василий Кикнадзени Жасур учун 350 минг доллар тўлашга кўндирди. «Бунёдкор»га «темирйўлчилар» 350 минг долларни дарҳол тўлаб берадиган бўлди. Қарабсизки, Жасур Россияга учиб кетмоқда. Бу воқеалардан хабарингиз бор, бироқ ушбу муддат орасида бўлиб ўтган иш бугунги мақоламизнинг асосий мавзуси.\nЖасур Россияда нега ўйнаб кета олмади?\nБунга кўплаб омилларни сабаб қилиб кўрсатишимиз мумкин. Унга бўлган катта эътибор ва кутилган юксак натижанинг босими оғирлик қилди. Жуда эрта мусофирчилик бошига тушган Жалолиддинов барчасини енгиб ўтиши мушкул эди. Биз футболчини ёнини олмоқчи эмасмиз, аммо ҳар қандай мураббий ўз шогирдининг потенциалини тўғри баҳолай олиши керак. Унинг трансферидан Ўзбекистон томонидан кимлар иштирок этган бўлса, айнан улар олдинда турган сафарнинг қийинчиликлари ва синовларидан 18 ёшли йигитчани бохабар қилиши шарт эди. Ярим ҳимоячи учун таклиф қилинган сумманинг улкан эканлиги балки воқеага таъсир кўрсатгандир, бироқ бу йигит келажакда 10 баробар кўпроқ даромад келтириши ҳам мумкин эди. Якунда нима бўлди? Биз сўнгги йиллардаги энг иқтидорли футболчимизни йўқотдик, РПЛ мухлислари олдида имижимиз тушиб кетди.\nБоз устига, Юрий Белоус аралашган трансфер ҳали-ҳамон Россия ОАВ томонидан муҳокама қилинмоқда. Бу ҳам ўзбек футболи учун катта минус. Майли, бу пул ва обрў ўз ўрнига. Етимликда катта бўлган қоракўз ўзбек йигитининг синган кўнгли учун ким жавоб беради? Мана бу савол очиқлигича қолмоқда. Мен Жасур билан бир неча бор суҳбат қурганман. Шу боис, унинг «Бунёдкор» клубига бўлган эҳтироми қай даражада эканлигидан хабарим бор. Катта эҳтимол билан, унинг кўнглида «Бунёдкор» ўз ўрнини йўқотгани йўқ, аммо уни Белоуснинг «қармоғига илинишига» кўмаклашганлардан ранжигани аниқ. Бош мураббий ўзгарган бўлса-да, унинг штабида ҳеч қандай рокировка бўлгани йўқ. Айнан шу омил сабабли, Жасур водийга йўл олишга қарор қилган кўринади. Тўғрида, ақлли инсон бир марта алданади. Ушбу трансфердан бевосита иштирок этганлар ҳаммасини рад этиши мумкин, бироқ ҳақиқат бир кун келиб барибир юзага чиқади.\nТўғриси, футболчининг «Андижон» клуби билан шартнома имзолаши кўпчилик сингари мени ҳам ҳайрон қолдирди. Сўнгги йилларда Суперлигада жон сақлаб қолиш учун кураш олиб бораётган жамоада олдига улкан мақсадлар қўйган Жасурнинг пайдо бўлиши бежиз эмасга ўхшайди. Ёш бўлишига қарамай, катта синовларга дуч келган футболчи бироз сокинроқ ҳаёт тарзига қайтмоқчи. У яна аввалгидек яшил майдон, мухлислар олқиши ва мириқиб тўп суришни соғинган. Қаҳрамонимиз сўнгги 3 ой ичида нафақат Ўзбекистон, балки Россия матбуотида ҳам бот-бот тилга олинди. Майли, ўтган ишга саловат. Асосийси, буёғига тўхтаб қолмаслик. Яратган томонидан берилган иқтидорни бандаси тортиб олишга қодир эмас.\nТўғриси, Андижонлик мухлисларнинг Жалолиддиновни қандай кутиб олганини кўриб хурсанд бўлдим. Бу бир томондан ёқимли, аммо…\n«Барселона»да порлаб чиққан Боян Кркич ёдингизда бўлса ажаб эмас. 18 ёшида Европа Чемпионлар Лигасида зафар қучган йигит шу қадар тез машҳур бўлиб кетдики, ҳатто уни Месси билан қиёслашни бошлаб юборишди. Қаҳрамонимиз 2012 йилда Испания терма жамоасидан чақирув олди, бироқ Европа чемпионатига бормади. Кейинроқ у ўз қарорини қуйидагича изоҳлаган эди:\n«Мен машғулотлардан сўнг, тезда уйга жўнашга мажбур эдим. Мухлисларнинг олқиши, стадионнинг босими мени ҳар куни чарчатиб қўяр, худди кучимни суғуриб олаётгандек эди, гўё. Уйга келишим билан ўз хонамга кирардим ва қулфланиб олар эдим. Фақат шу ердагина ўзимни бехавотир сезаман. Менга Европа чемпионатида иштирок этувчи футболчилар рўйхатида бор эканлигимни айтишганида, ичим музлаб кетди. Энди мазза қилиб дам олмоқчи эдим. Тўғриси, қўрқув кучлилик қилди. Таклифни рад этдим ва Испанияни Европа чемпиони бўлганини уйда кузатдим».\nДарҳақиқат, меҳр-эътибор керак, бироқ ҳаммаси ўз меёрида бўлгани яхши. Водий аҳли футболни севади. Буни барчамиз яхши биламиз. Ҳозир Жасур эътиборга муҳтож, бироқ ундан «мўъжиза» кутишга ҳаққимиз йўқ. Биринчи навбатда, у ўз кучига бўлган ишончини тиклаб олиши лозим. Ана шунда, аввалгидек тўхтатиб бўлмас кучга айланади.\nУнинг трансферида фаол иштирок этганлар мухлислар олдида жавоб бермаслиги мумкин, бироқ ўз виждони олдида юзлари шувут эканлиги аниқ. Майли, ҳаммасига вақт олий ҳакам.\n"Локомотив" Москванинг собиқ скаути: Жалолиддинов дарҳол Беларусь ёки Шарқий Европа клубларига ижарага бериб юборилиши керак эди


Болаларнинг ўсишига ёрдам 91 — Dilkashradio.com\nБолаларнинг ўсишига ёрдам 91\nАссалому алайкум ҳурматли радио тингловчи мухлислар. Яна сизлар билан эфир орқали учрашиб турганимиздан бағоят миннатдормиз. Микрофон олдида эса мен Ғолиббек. Ҳурматли радио тингловчи ота-оналар. Агар болаларимизга тоққа боришни ёки бирон бир паркка бориб сайр қилишни въада қилсак, улар шу кунни сабрсизлик билан кутишади.\nСабаби, бу болаларимиз учун жуда ёқадиган ишдир. Худди шундай сабрсизлик билан кутадиган муҳитни уйда ҳам яратишга ҳаракат қилиб кўрганмисиз? Масалан, оилавий сокин вақтни бирга ўтқазишга ҳаракат қилганингизда болаларнинг реакцияси қандай бўлади? Албатта ҳамма болаларни ёки оилаларни бир хил деб айта олмаймиз.\nЛекин кўпинча болалар тезроқ ҳамма нарсани тугатиб ўйнашни ёки ўзига ёққан иш билан шуғулланишни ёқтиришади. Азизлар, эрталабки оилавий сокин вақтни ўтқазишдан олдин болаларнинг ёшини ҳам, энг муҳими улар кўп вақт сабр қилиб катталардек ўтира олмаслигини ҳисобга олиш яхши бўлар эди. Эрталабки сокин вақтни шундай тайёрлаш керакки, болаларимиз чин юракдан Худованднинг олдига келсинлар.\nМайли бироз болалар билан турли ўйинлар ўйнанг, қувноқ қўшиқлар айтинг. Умуман олганда уларда сокин вақтни сиз билан бирга ўтқазиши учун хоҳиш уйғота олинг. Кўпинча сокин вақтни ҳаммамиз эрталаб қилишга ўрганиб қолганмиз. Бу яхши одат, лекин кўпчилик эрталаб жуда шошилади. Кимдир мактабга, кимдир ишга, шунинг учун ҳам шошилган ҳолда сокин вақтни ўтқазиш ҳеч биримиз учун фойдали бўлмаса керак.\nЭнг яхши пайт ҳаммамиз ишдан, ўқишдан келиб кечки овқатни еб бўлган пайтимиз ёки болаларимиз ухлашга ётишларидан олдинги вақт бўлса керак. Сабаби, ҳеч ким ҳеч қаерга шошилмайди. Бу бизларнинг таклифимиз холос. Вақтни қандай белгилаш албатта сизнинг ўзингизга боғлиқ. Агарда оила аъзоларингиздан кимдир баъзи пайтларда оилавий сокин вақтда иштирок этишга вақти тўғри келмаса, тўхтатмай давом этинг.\nБалки ота ёки она ишда бўлиши мумкин. Шундай вақтларда ҳам оила аъзоларнинг бошқалари давом эттириши мумкин. Албатта сокин вақт давомида бошқарувчининг кайфияти аъло даражада бўлиши керак. Сабаб, бу кўпчиликка таъсир қилади. Ахир Худованд ҳам бизларни доимо хурсанд бўлишимизни истайдику. Доимо оилада Худованд билан бўлган муносабат жуда муҳим. Чунки болаларимиз биздан ўрнак олишади.\nСокин вақт ва оилавий йиғилишлар болаларимизнинг имонда мустаҳкам бўлишлари учун катта ёрдам бўлади. Бу эса болаларимизни турли гуноҳлардан сақланишлари учун Худованд томонидан берилаётган паноҳдир. Азизлар, болалар тарбиясидек маъсулиятли хизматда Худованд ҳар биримизга Ўз донолигини берсин. Яна радио орқали учрашгунча хайр саломат бўлинглар.


Бу ҳаётда ишонч туйғуси одамларни бир-бирига боғлаб турган муҳим ришта ҳисобланади. Ўзаро ишонч асосида пайдо бўлган ҳар қандай дўстлик, ҳамкорлик ришталари қанчалик мустаҳкам бўлса, унинг умри ҳам шунчалик безавол ва бардавом бўлади. Аксинча, ишончга заҳа етса, сиз ишониб, инониб юрган кимса ишончингизни поймол этиб, уни суиистеъмол қилса, бутун борлиқ кўз ўнгингизда зимистонга айланади.\nКейинги пайтларда ўзини бошқаларга яқин олиб, гўёки беминнат кўмакдош кўрсатиб, "ҳожатбарорлик" ниқоби остида фирибгарлик, товламачиликни ўзларига касб қилиб олган кимсаларнинг бот-бот учраётгани ҳеч кимга сир эмас, албатта.\nБуни Б. Насимовнинг қилмиши мисолида ҳам кўриш мумкин.\nШеробод туманида яшовчи Бегали Насимов (исм-фамилиялар ўзгартирилган) қисқа муддатда, аниқроғи, бор-йўғи бир йилга яқин "Ермулккадастр" давлат корхонаси Шеробод тумани филиалида мутахассис сифатида фаолият юритди. Бегали ушбу идорадан нега ишдан кетгани бизга қоронғу. Бироқ бу ердан ишдан кетгач ҳам, ҳеч қандай ваколатга эга бўлмаса-да, у ўзини идоранинг ходими сифатида кўрсатиб, одамларни алдай бошлади.\nУнинг "тузоғ"ига дастлаб Санобар Ҳақбердиева тушди. У Санобар опага уй-жойини давлат кадастри рўйхатидан ўтказиб беришга қуюқ ваъда бериб, бир ой ичида унинг 2 миллион 650 минг сўмини қўлга киритди ва ўз эҳтиёжига ишлатиб юборади.\nБегалибой қараса, ҳаммаси силлиқ кечаяпти, чўнтаги пулга тўлмоқда.\nШундан ҳаволанган бу кимса ўзига яқин бўлган ҳамтовоқлари орқали энди бошқаларни ҳам фириб тузоғига тушира бошлади.\nКейинчалик унинг қоп-қоп ваъдаларига ишонган яқин қариндошлар Фахриддин Сувонов ва Нодир Шерматовлар ҳам ўзларига тегишли бўлган уй-жойларини давлат кадастр рўйхатидан ўтказиш илинжида Б. Насимовнинг қўлига 3 миллион 15 минг сўмни қўшқўллаб тутқазишади.\nШуниси ажабланарлики, фирибгарликнинг роса ҳадисини олган Б. Насимов фуқароларнинг ишончига кириш мақсадида корхонанинг "мутахассис"и сифатида ҳатто уларнинг ер участкаларини ҳам кўздан кечиради. Кейин эса, кадастр ҳужжатлари тез кунда тайёр бўлишини айтиб, жуфтакни ростлаб қолади.\nОрадан анча вақт ўтиб эса, сохта ходимнинг қуруқ ваъдасига ишонган ушбу туманда яшовчи Дилбар Қосимова ҳам Б. Насимов уй-жойларини ўлчаб бўлгач, бола-чақаси, рўзғоридан тежаб-тергаган 800 минг сўмни унга тутқазди.\nТаассуфки, бир фирибгар кимсанинг алдовларига учиб, чув тушган жабрланувчилар, кеч бўлса-да, ўз хатоларини англаб етишиб, охир-оқибат ҳуқуқни муҳофаза қилувчи идорага мурожаат этишди.\nСуриштирув ва тергов асносида Б. Насимов қилмишларини ҳар қанча ҳаспўшлаб, сувдан қуруқ чиқиб кетишга уринмасин, барибир кирдикорлари фош бўлди.\nМазкур жиноят иши юзасидан суд судланувчининг қилмишларига ҳуқуқий баҳо бериб, унга нисбатан Жиноят кодексининг тегишли модда ва бандларига асосан жазо тайинлаш баробарида, судланувчи томонидан жабрланувчига етказилган моддий зарар тўлиқ қоплангани ҳам суд ҳукмида алоҳида қайд этилди.\nМухтасар қилиб айтганда, фирибгарлик, товламачилик йўли билан бойлик орттиришни кўзлаган кимсалар охир-оқибат панд ейиши аниқ.\nНегаки, ҳаётда қинғир иш ҳеч қачон изсиз кетмайди. Инсонга фақат ростгўйлик, тўғрилик ва ҳалол меҳнатгина обрў-эътибор келтиради, умрига мазмун, кўнглига хотиржамлик бағишлайди. Шундай экан, умрни фақат эзгу ва хайрли ишларга бағишлаб, ёруғ юз билан яшашга нима етсин!\nЗуфар Нарзиев, жиноят ишлари бўйича\nШеробод тумани судининг раиси\nШеробод туманида карантин учун захира жойлар ва тиббий анжомлар тайёрлаб қўйилди\nПрезидент ташрифидан кейин: Сурхондарё вилоятидаги бир туманда «тўртлик» алмашди


Qalampir.uz | Ўзбек адабиётида танқидчилик мактаби йўқ бўлиб кетди, масъуллар эса жим\nТаҳлил\t27 Февраль 12:31 2029\nХабар берганимиздек, кеча Ўзбекистон Республикаси Президенти Администрацияси ҳузуридаги Ахборот ва оммавий коммуникациялар агентлигида “Жаҳон адабиёти дурдоналари: ўзбек тилига таржима қилиш ва чоп этишдаги ютуқлар, муаммолар ва истиқболдаги режалар” мавзусида матбуот анжумани ўтказилди.\nАнжуманда QALAMPIR.UZ бугунги кунда адабиётимизда эълон қилинаётган насрий, шеърий ва таржима асарларда учраётган хато ва камчиликлар муаммосини кўтарди.\nXX аср ўзбек адабиёти Ойбек, Абдулла Қаҳҳор каби буюк адабий танқидчиларга суянарди. Улар адабиётимизни ҳар қандай кичик камчиликлардан тозалаб турар эдилар. Кейинчалик бу олимларга муносиб ворис сифатида устоз Озод Шарофиддинов катта майдонга чиқди.\nУнча-мунча катта ёзувчи ва шоирлар ҳам бу ижодкорлар олдида ўз асарларини эълон қилишдан ҳайиқиб турарди. Мана ўн беш йилдирки, Озод Шарофиддиновсиз қолган адабиёт боғига зоғлар-у алафлар чанг солмоқда.\nБу борада, ёзувчилар уюшмаси ва ундаги ижодкорлар ҳам ҳар-ҳар замонда аюҳоннос солиб туришар эди! Нима эмиш, кейинги пайтларда бозор адабиётининг ўқувчилар онгига салбий таъсири кескин ортаётган экан. Даврий нашрларда тез-тез асарлари эълон қилинадиган ёзувчи Азамат Қоржовов бу борада қаттиқ танқид остига олинган эди.\nТўғри, бугунги кундаги даврий нашрларда бу каби саёз дейилаётган асарлар кўплаб учрамоқда. Лекин бу борада ўқувчилари талаб ва истакларини ҳам эсдан чиқармаслик лозим. Бугунги китобхон шунчаки содда қолипда ясалган асарларни ўқиб, “адабиёт шунақа бўларканда” деган фикрга келиб қоляпти. Даврий нашрларга келсак, бу асарлар саҳифани тўлдириш учун айни муаддао, қолаверса, нархи ҳам қиммат эмас. Энг муҳими, сериаллар каби воқеалар ривож топиб, интригалар ортиб бораверади.\nШу ўринда бир нарсани илова қилмоқчиман: бундан бир неча ой аввал буюк ҳикоянавис ёзувчи Саид Аҳмаднинг Озод Шарофиддиновга тақдим қилган китоби қўлимга тушиб қолди. Ёзувчи китобнинг илк саҳифасига шундай дасхат битиб берган экан: “Дўстим, қадирдоним Озод! Мана, ниҳоят янги китобим ҳам қўлингга тегди. Хоҳла сўк, хоҳла йиртиб ташла! Фақат илтимос, кўпроқ мақтагин!”\nБу шунчаки ҳазиломуз, самимий сўзлар эмас! Бу сўзлар Ўзбекистон Қаҳрамони, Ўзбекистон халқ ёзувчиси Саид Аҳмаднинг яширин ҳадик ифодаланган бир фикридир. Ўша пайтда Саид Аҳмад қандайдир таҳрирга муҳтож бўлган деб ўйлайсизми? Асло йўқ! Шунчаки, у адабиётга бўлган меҳр-муҳаббати учун ҳайиқмоқда.\nАдабиётшунос олим Озод Шарофиддинов эса қўлига қандайдир буюк номларни эмас, аввало китобни олганлиги учун китоб нуқтайи назаридан танқид қилган. Шу сабабдан ўтган асрда адабиётимизда маънан саёз, инсонни фикрлашга ундамайдиган асарлар учрамас эди. Ёзувчилар ҳам ҳар бир танқиддан сўнг янада ўсиб бораверган. Ҳозир эса янги ёзувчиларимиз тугул, ўзини тутиб олган ижодкорлар ҳам танқидни кўтаролмайдиган “нимжон инсон”га айланиб қолгандек. Асарлари ҳам шунга яраша жўн ва жуда бўш!\nКечаги анжуманда бу каби муаммолар билан Ўзбекистон ёзувчилар уюшмаси раиси Сирожиддин Саййидга мурожаат қилганимизда, атоқли шоир шунчаки адабиёт бўстони эшиклари ҳамма учун очиқлигини, кимнинг нима ёзиши-ю, нима айтишини бошқалар муҳокама қилиши яхши эмаслигини, ёзувчи ва шоирлар ўзини-ўзи таҳрир қилиши лозим деб ҳисоблашини айтиб ўтди.\nМутасаддилар шундай фикрлаётган бўлса, қаровсиз қолган боғ учун “янги боғбон” – адабий танқидчилар қандай етиштирилади? Агар ҳозирнинг ўзида адабиётимизни бирмунча саёз асарлардан тозаламасак, ўзбек адабиётига нисбатан шундоқ ҳам ҳаминқадар бўлиб турган меҳр буткул совиб кетмайдими? Бу каби қатор саволларимизга аниқ ва лўнда жавоб излаётганимизда, Ўзбекистон ёзувчилари уюшмаси ҳали-ҳамон сукут сақламоқда.\n22 Май 18:32 16324\n24 Май 15:13 6951\n22 Май 09:33 6309\n23 Май 16:40 4853\n23 Май 19:50 4346


Ўзбекистондаги иккита йирик цемент заводи давлат активлари “Ўзқурилишматериаллар” устав капиталига берилди\n11:16 / 11.12.2015\nЎзбекистондаги иккита йирик цемент заводи – «Қизилқумцемент» ва “Бекободцемент” АЖлари давлат активлари (51 фоиз) “Ўзқурилишматериаллар” АЖ устав капиталига берилди.\nЎзбекистон Вазирлар Маҳкамасининг 2015 йил 9 октябрдаги “Давлат мулки объектларидан самарали ва оқилона фойдаланиш бўйича қўшимча чора-тадбирлар тўғрисида”ги қарорига кўра, акционерлик жамиятлари томонидан дивидендлар ҳисобланиши Молия вазирлиги билан келишилган ҳолда амалга оширилади.\n“Қизилқумцемент” АЖ Ўзбекистондаги энг ёш цемент ишлаб чиқарувчи корхона ҳисобланади. У 1978 йилда ташкил этилган. Корхона ўз маҳсулотининг ярмидан кўпини, яъни 3 млн тоннадан кўпроқ цементни тежамкор қуруқ усулда ишлаб чиқаради. Компания маълумотларига кўра, корхона 2014 йилда 176 млрд сўм соф фойда олган. Бу Ўзбекистон саноат корхоналари орасида энг юқори кўрсаткични ташкил қилади.\nЖорий йилнинг апрелида Ўзбекистон Президенти Ислом Каримов давлат активлари хорижий инвесторларга сотиш учун таклиф қилинадиган 68 та корхона рўйхатини тасдиқлаганди.\nБу рўйхатга “Қизилқумцемент”нинг 35,9 фоиз улуши ҳам киритилган. Бу акцияларни Германиянинг Heidelberg Cement AG корхонаси сотиб олишни кўриб чиқмоқда. Бу ҳақда Тошкентда ўтган Халқаро инвестицион форумда компания ижрочи директори Андреас Керн айтиб ўтганди.\nТармоқдаги энг кекса корхона – Бекобод цемент заводи йилига 800 минг тонна ва ундан кўпроқ цемент ишлаб чиқаришга мўлжалланган.\nЦемент қурилиш материаллари саноатида катта улушни (76 фоизни) ташкил қилмоқда.\nЎзбекистонда цемент ишлаб чиқариш ҳажми 2002-2014 йиллар ичида 3,7 млн тоннадан 7,5 млн тоннагача ошган.


Бош саҳифа > Шарқ ва Ғарбда китобат санъати тарихидан\nШарқ ва Ғарбда китобат санъати тарихидан\nАннотация: “Араб санъати” номли альбомнинг 3-жилдида асосан Қоҳирадаги айрим архитектура ва меъморий обидаларнинг расмлари илова қилинган. Альбомнинг бош саҳифаларида ёғочга ишланган нақшлар, ўймакорлик санъатлари ҳамда хонанинг бадиий безак ва жиҳозланишлари келтирилган. Альбомнинг охирги саҳифаларида Мисрдаги китоб санъатига оид расмлар илова қилинган. Альбомдаги барча расмлар муаллиф томонидан ишланган.\nШарқда китоб санъатига оид альбомда Миср, Эрон ва Туркия ҳудудларидаги қўлёзмаларнинг муқоваларидан намуналар ва уларнинг таснифи келтирилган. Альбомда 25 хил китоб муқовасининг асл кўринишга яқин шаклда ишланган рангли тасвири илова қилинган.\nМуаллиф ҳақида маълумот: Фридрих Сарре (нем. Friedrich Sarre) (1865-1945) - Германиялик шарқшунос, археолог ва санъатшунос-тарихчи олим.\n“Нақшлар хазинаси ...” номли китобда қадимги Миср, Юнонистон, Рим империяси, Византия, Эрон, Ҳиндистон, Хитой, Япония ва бошқа давлатларнинг безакли санъатларидан намуналар келтирилган. Ушбу безаклар китоб муқовалари ва саҳифаларида қўлланилган.\nМуаллиф ҳақида маълумот: Гейнрих Долмеч (нем. Heinrich Dolmetsch) (1846-1908) – Германиялик архитектор, рассом, санъатшунос олим.\nМуаллиф ҳақида маълумот: Генри-Рене де-Аллеман (1863-1950) – Франциялик тарихчи, кутубхоначи, архивчи, санъатшунос олим.\nАсарда Россияда китоб тарихи ҳақида ҳикоя қилинади.\nМуаллиф ҳақида маълумот: Сигизмунд Феликсович Либрович (1855-1918) – поляк миллатига мансуб рус ёзувчиси, тарихчи, журналист ва жамоат арбоби.\nКитобда китоб маданияти ва нашриёт техникларининг пайдо бўлиши тарихлари ёритилган. Асарда Шарқда китоб ишлари бўйича қисқа маълумот келтирилган. Асар эски ўзбек тили (лотин графикаси)да тузилган.\nМашҳур рус рассоми И.Е. Репин (1844-1930)нинг асарлари илова қилинган альбом. Альбом XIX аср охирларида Россияда ишланган китоб санъатидан намуна.\nКитоб машҳур немис шоири ва давлат арбоби Иоганн Вольфганг фон Гёте (1749-1832)нинг рус тилига ўгирилган “Фауст” номли фалсафий драмаси. Ушбу китоб XIX аср охирларида Россияда ишланган китоб санъатидан намуна.\nФранцуз файласуфи, энциклопедик олими Эмиль Литтре (1801-1881) томонидан ишланган 4 жилдлик француз тили луғати. Ушбу луғат XIX аср охирларида Францияда ишланган китоб санъатидан намуна.\nАвстриялик давлат арбоби, тиббиёт фанлари профессори, Вена университети ректори Иоганн Куспиниан (1473-1529)нинг “Рим қироллари ва генераллари” номли қимматли илмий-тарихий асари. Ушбу китоб XVII аср бошларида Германияда ишланган китоб санъатидан намуна. Китоб лотин тилида.\nXVIII аср охирларида Германияда сифатли ишланган 6 жилдлик ҳарбий соҳага оид китоблардан.\nXVIII аср охирларида Германияда сифатли ишланган 4 жилдлик ҳарбий соҳага оид китоблардан.\n13 жилдлик “Қадимги тарих” номли асарнинг XVIII аср охирларида Францияда юксак сифатда француз китоб санъати услубида ишланган намуналаридан.\nМашҳур француз ёзувчиси Ж.Ф. Мармонтел (1723-1799)нинг Византия ҳарбий қўмондони Ф. Велизарий (505-565)га бағишланган романи. Китоб XVIII аср охирларида Англияда юксак китоб санъати услубида ишланган. Китоб француз тилида.\nПольшалик табиатшунос олим Ж.-М. Борч (1753-1810)нинг Сицилия ва Мальта оролларига амалга оширган саёҳтлари ҳақидаги асари. Китоб XVIII аср охирларида Италияда юксак китоб санъати услубида ишланган. Китоб француз тилида.\nРимлик тарихчи-ёзувчи П.К. Тацит (таҳминан 58-117 милодий йиллар)нинг “Анналлар” ва “Тарих” номли икки жилдлик асари. Китоблар XVIII аср ўрталарида Англияда юксак китоб санъати услубида ишланган. Китоб лотин тилида.\nИтальян тарихчи-ёзувчи Карло де Розмини Роверетано (1758-1827)нинг “Милан тарихи” номли асари. Китоб XIX аср бошларида Италияда юксак китоб санъати услубида ишланган.\nҚўлёзма Алишер Навоий (1441-1501)нинг “Ғаройиб ус-сиғар” (“Болалик ажойиботлари”) номли лирик асарининг таҳминан 1930 йилда Бухорода кўчирилган нусхаси. Қўлёзма Бухоро китобат санъатининг юксак намуналаридан бири ҳисобланади. Муқоваси уста Абдухалил томонидан ишланган.\nҚўлёзма Ибн ал-Ҳожиб (вафоти таҳминан 1248 йил)нинг “Ал-фавоид аз-зиёия” (“Мунаввар фойдалар”) номли асарининг “Ал-кофия” (“Етарли”) номли араб тили грамматикаси бўйича матнига Абдураҳмон Жомий (1414-1492)нинг шарҳи ҳисобланади. Қўлёзма 1549 йилда Бухорода хаттот Абдулбоқи бин Шамсиддин Муҳаммад томонидан кўчирилган. Қўлёзма Бухоро китобат санъатининг юксак намуналаридан бири ҳисобланади. Муқоваси уста Мирмаъсумхон Мирсарғандом Ҳавохимхон томонидан ишланган.\nҚирим хонлигига оид тарихий ҳужжатлар тўплами. Китоб XIX аср охирларида Россияда ишланган китоб санъатидан намунаси ҳисобланади.\nУч жилдлик Француз ёзувчиси Б. де Фонтенель (1657-1757)нинг “Ўликлар мулоқотлари” номли тарих бўйича асари. Уч жилдлик китоб XVIII аср бошларида Нидерландиянинг юксак китоб санъати услубида ишланган.\nБуюк Британия Қироллиги Қуролли кучларининг 1799 йилдаги “Асосий буйруқ ва фармойишлари” номли тўплами. Тўплам XVIII аср охирларида Буюк Британиянинг юксак китоб санъати услубида ишланган.\nРим тарихчиси Гай Веллей Патеркул (эрамиздан аввал 19 йилда туғилган – эрамиз боши 31 йилда вафот этган)нинг “Рим тарихи” номли асари. Китоб XVIII аср ўрталарида Нидерландиянинг юксак китоб санъати услубида ишланган. Асар лотин тилида.\nФранцуз тарихчиси А.Л. дю Морье (1609-1687)нинг “Гамбург, Любек, Гольштейн, Дания, Швеция ва Польша ҳақида хотиралар” номли асари. Китоб XVIII аср ўрталарида Франциянинг юксак китоб санъати услубида ишланган.\nНемис табиатшунос, этнограф олими С.Г. Гмелин (1744-1774)нинг “Охирги кашфиётларнинг умумий тарихи” номли 5 жилдлик асари. Беш жилдлик асар XVIII аср охирларида Швейцариянинг юксак китобат санъати услубида ишланган намуналаридан.\nИтальян тарихчиси К.А. Марин (1745-1815)нинг “Фуқаролар тарихи ва сиёсат ...” номли 8 жилдлик асари. Саккиз жилдлик асар XVIII аср охирларида Италиянинг юксак китобат санъати услубида ишланган намуналаридан.\nНемис олимлари М.К. Спренгел (1746-1803) ва Г.А. Форстер (1754-1794)ларнинг “Халқларни ўрганиш ва минтақашуносликка янги қўшимчалар...” номли асари. Асар XVIII аср охирларида Германиянинг юксак китобат санъати услубида ишланган намуналаридан.\nАвстриялик санъатшунос, рассом А. фон Барч (1757-1821)нинг машҳур голландиялик рассом Рембрандт (1606-1669) асарлари бўйича таҳлилий иши. Китоб XVIII аср охирларида Австриянинг юксак китобат санъати услубида ишланган намуналаридан.\nРимлик тарихчи-ёзувчи П.К. Тацит (таҳминан 58-117 милодий йиллар)нинг уч жилдлик асари. Китоблар XVIII аср ўрталарида Францияда юксак китобат санъати услубида ишланган намуналардан. Китоблар лотин тилида тузилган.\n“Пётр I тарихи ...” номли уч жилдлик асар. Китоблар XVIII аср ўрталарида Нидерландия ва Германияда юксак китобат санъати услубида ишланган намуналардан. Китоблар француз тилида тузилган.\nФранциялик ёзувчи, файласуф ва ҳуқуқшунос олим Шарль-Луи Монтескьё (1689-1755)нинг 5 жилдлик тўлиқ асарлари тўплами. Китоблар XVIII аср охирларида Францияда юксак китобат санъати услубида ишланган намуналардан.


Кўчмас мулк билан битимлар учун яна 2 та маълумотномани онлайн олиш мумкин | NORMA.UZ\n2017 йилнинг 1 декабридан бошлаб ЯИДХПнинг янги версиясида Тошкент шаҳри ҳудудида кўчмас мулк объектига нисбатан xатлов ёки тақиқ мавжудлиги ёки мавжуд эмаслиги тўғрисида маълумотнома бериш хизмати ишга туширилди.\nШунингдек, кўчмас мулк билан операцияларда аниқ фуқаронинг мулк ҳуқуқи тўғрисидаги маълумотнома талаб этилади. Энди ушбу ҳужжатни ҳам электрон шаклда олиш мумкин.\nХизматлардан юридик ва жисмоний шахслар бепул фойдаланишлари мумкин. Сўров бажарилиши учун ариза берувчи ўз шахсий кабинетида кадастр рақамини ва манзилини ўз ичига оладиган яшаш жойи тўғрисидаги маълумотларни тўлдириши зарур.\nАхборот технологиялари ва коммуникацияларини ривожлантириш вазирлиги матбуот хизматининг хабар беришича, кўчмас мулк тўғрисида келиб тушаётган сўровлар бўйича ахборот автоматик режимда маълумотлар базасида мавжуд маълумотлардан шакллантирилади.\nАйни пайтда ЯИДХПнинг «Кўчмас мулк» бўлимида қуйидаги интерактив хизматлардан ҳам фойдаланиш имконияти мавжуд:\nОлди-сотди, алмаштириш ёки ҳадя қилиш аризасини онлайн бериш;\nЕр участкасига бўлган ҳуқуқ давлат рўйхатидан ўтказилганлиги тўғрисидаги гувоҳномасини олиш учун буюртма бериш;\nТурар жойни нотурар жой тоифасига ўтказиш тўғрисидаги қарор учун буюртма.


Ёшлар иттифоқи мулозимлари: Биз маҳаллий ҳокимларнинг текин мардикорига айландик!\n19 феврал 2020, Тошкент вақти: 14:03\nБу суратни юборганлар иддаосича¸ унда Ёшлар иттифоқининг Фарғона вилояти Қўштепа тумани кенгаши ходимлари "Обод қишлоқ" дастури доирасида мажбуран ишлатилаëтгани акс этган. (Сурат жорий йилнинг 25 июль куни олинган)\nЁшлар иттифоқи ходимлари мунтазам равишда мажбурий меҳнатга жалб қилинмоқда.\nБу ҳақда Озодликка иттифоқнинг икки вилоятдаги бир-биридан мустақил икки мулозими хабар қилди.\nЭҳтимолий тазйиқлардан чўчиган бу ëш мулозимлар шахси очиқланмаслигини сўради.\nҲудудлардаги ëшлар етакчилари маҳаллий ҳокимликлар томонидан иттифоқ ходимлари “Обод маҳалла”, “Обод қишлоқ” каби лойиҳаларда мунтазам суратда мажбуран ишлатилаëтганини билдирди.\nОзодлик суҳбатдошлари¸ хусусан¸ айни кунларда Ёшлар иттифоқи ходимлари зиммасига пахта териш учун “Фидокор ёшлар” отрядлари тузиш буюрилганини маълум қилди.\nАйни пайтда мулозимлар маошлари кечикаётганидан ҳам шикоят қилди.\nОйликлар кечикаëтганини эътироф этган Ëшлар иттифоқи Марказий кенгаши вакили бунинг учун масъулиятни Молия вазирлиги зиммасига қўйди.\n11 сентябрь куни Озодликка боғланган Ёшлар иттифоқининг икки мулозими - шаҳар ва туман кенгашлари раҳбарлари - иттифоқ ходим ва фаолларининг маҳаллий ҳокимликлар томонидан мажбурий меҳнат қурбонига айлантирилганини билдирди.\n“Ҳокимликлар Ёшлар иттифоқига ҳашарчи сифатида қарайди. Мажбурий меҳнат барча ташкилотлардан олиб ташланди. Бироқ Ёшлар иттифоқида қолди. “Обод маҳалла”, “Обод қишлоқ” қурилишлари, кўча тозалаш, ободонлаштириш ишлари ҳаммаси иттифоқ зиммасида. Ҳокимият “Маҳалла ёшларини кўтар, олиб чиқ”¸ дейди. Кунига битта тумандан 20-30та одамни топишимиз керак бўлади”, деди ишдан ҳайдалиш хавфи боис исмини очиқламасликни сўраган Ёшлар иттифоқи туман кенгашларидан бири раҳбари.\nУнинг ҳамкасби ҳам ёшларни мажбурий меҳнатга жалб қилиш ҳар доим ҳокимлик топшириғи билан бўлишини таъкидлади.\n“Кенгаш раҳбарларига ҳокимлик буюради. Буйруқни бажармай кўрингчи, эртасигаёқ ишдан кетасиз. Биз кейин етакчиларга топшириқ берамиз. Ёшлар иттифоқидан маҳаллий ҳокимликлар текин мардикор сифатида фойдаланишмоқда. Буни Марказий кенгаш ҳам билади. Лекин шу пайтгача бирор чора кўришмади. Балки янги раҳбар келиб, энди вазият ўзгарар¸ деб умид қилаяпмиз”, деди Ёшлар иттифоқи шаҳар кенгашларидан бирининг бошлиғи.\nЁшлар иттифоқи билан боғлиқ мажбурий меҳнатга оид шикоятлар ҳақида Озодлик кўп бора ёритган.\nЖумладан, яқинда Ёшлар иттифоқининг Фарғона вилояти Қўштепа тумани кенгаши ходимларидан бири мажбурий меҳнатдан шикоят қилган.\nПахта теримига тайёргарлик\nЁшлар иттифоқи икки мулозимининг айтишича, айни кунларда пахта теримига ҳозирлик ишлари кетмоқда.\n“Пахтага Ёшлар иттифоқи туман ва шаҳар кенгашларининг 50 фоиз ходими чиқади¸ дейилди. Яна айрим ҳудудларда пахта учун “Фидокор ёшлар” отрядларини шакллантириш топширилди. Ҳозир шу отряд аъзоларини мажбурлаб йиғишга тўғри келаяпти. Бу отряд аъзолари асосан, Ёшлар иттифоқи аъзоларидан тузилади. Улар ойликсиз ишлайди, жамоатчилик асосида тарғибот ишлари тадбирларини ташкиллаштириш билан шуғулланиши лозим. Пахтага чиққанида, терган пахтаси учун ҳақ олишади¸ холос. Бизнинг қўлимиздан уларни рағбатлантириш келади¸ холос”, деди Ёшлар иттифоқи туман кенгашларидан бирининг раҳбари.\nЎтган йилги пахта мавсумида ҳам Ёшлар иттифоқи аъзолари пахта теримига мажбурлангани ҳақида Озодлик бир неча бор ёритганди.\nТОШКЕНТ – “Ёшлар иттифоқи пахтага чиқмаган етакчиларга “ишдан ҳайдалаcан” деб таҳдид қилмоқда”\nЁшлар иттифоқи ташкилотининг икки мулозими ойлик маошларнинг мунтазам кечикаëтганини ҳам маълум қилди.\n“Ўзи ҳар ойнинг ойлигини ойнинг бошида олишимиз керак. Бугун 11 сентябрь, ҳали ҳам августнинг ойлигини олганимиз йўқ. Барча шаҳар ва туман кенгашларида шу аҳвол”, деди Ёшлар иттифоқининг туман кенгашларидан бири раҳбари.\nОзодликка боғланган яна бир иттифоқчи – ушбу ташкилотнинг шаҳар кенгашларидан бирининг раҳбарига кўра, ойлик кечикиши жорий йилда\nЙилига 200 миллиард сўм\nЁшлар Иттифоқи ташкилотига ҳар йили давлат бюджетидан 200 миллиард сўм ажратилади. Иттифоқда жами 1,5 минг одам ишлайди. Ташкилотнинг 17та туман ва шаҳар кенгашлари бор.\nмунтазам кўринишда давом этмоқда.\n“Ходимларимиз ҳар куни “ойлик қани” деб сўрайди. Счётимизда пул йўқ бўлса, қандай берамиз. Пул тушмаяпти. Ойлик кечикиши шу йил бошидан бери бўлаяпти. Бу йил ойликни ўз вақтида олган ойимиз бўлмади”, деди хавфсизлик сабаб аноним қолиш истагини билдирган Ёшлар иттифоқи шаҳар кенгашларидан бири етакчиси.\nЁшлар иттифоқи Марказий кенгашининг жамоатчиликка гапириш ваколати йўқлиги учун ўз шахси сир қолишини сўраган мулозими ойликлар кечикишини Молия вазирлиги зиммасига юклади.\n“Ойликлар кечикишида Марказий кенгашнинг айби йўқ. Молия вазирлиги иттифоққа пул ажратишни кечиктирмоқда. Биласиз, иттифоқ тўлалигича, бюджет томонидан молияланади. Бизга йилига 200 миллиард сўм ажратилади. Кейинги пайтда молия бизга пул туширишни кечиктираяпти. Шунинг ҳисобига шаҳар ва туман кенгашларида ойлик беришда узилишлар юзага келди. Август ойликларини эрта-индин бериш бошланади”, деди Ёшлар иттифоқи Марказий кенгаши мулозими.\nОзодлик Молия вазирлигидан Ёшлар иттифоқи мулозими иддаолари борасида изоҳ ола олмади.\nИкки яшар иттифоқ\n2017 йилнинг 30 июнь куни Ўзбекистонда “Камолот” ёшлар ҳаракати тугатилиб, унинг ўрнида ¸ Шавкат Мирзиëев ташаббуси билан¸ Ўзбекистон Ёшлар иттифоқи ташкил этилди. Янги тузилма раҳбари этиб республика Маънавият- тарғибот маркази раҳбари бўлиб ишлаган Қаҳрамон Қуронбоев тайинланди.\n“Камолот” ҳаракатининг президент Мирзиёев иштирокида ўтган сўнгги йиғилишида “Камолот”га нисбатан ёшларнинг ишончи сўниб бораётгани таъкидланди.\nЎша куни президент залга йиғилган ёшлар билан суҳбат қурар экан, ташкилот номини ва фаолиятини тубдан ўзгартириш вақти келганини таъкидлади.\n“Камолот” Ўзбекистон ҳали СССР таркибида бўлган пайтда Комсомол – Коммунист ёшлар иттифоқи ўрнида ташкил топган эди.\nЁшлар иттифоқининг собиқ раиси Қаҳрамон Қуронбоев\nЭски ва янги раҳбарлар ҳақида\nЁшлар иттифоқи раиси Қаҳрамон Қуронбоев жорий йилнинг 29 август куни давлат хизмати ва давлат ҳокимияти органлари билан ҳамкорлик қилиш масалалари бўйича президент маслаҳатчисининг биринчи ўринбосари лавозимига тайинланди.\nУнинг ўрнига Алишер Саъдуллаев Ёшлар иттифоқи Марказий кенгаши раиси вазифасини вақтинча бажарувчи этиб тайинланди.\nСаъдуллаев¸ Ўзбекистон тарихидаги энг ëш вазир ўринбосари сифатида тилга тушган. 2017 йили Шавкат Мирзиëев 25 яшар Саъдуллаевни Халқ таълими вазирига ўринбосар этиб тайинлаган эди.\nПрезидентнинг 2018 йил 25 октябрдаги қарори билан бу лавозимдан озод этилган Саъдуллаев кўп ўтмай Ёшлар иттифоқи раисининг 1-ўринбосари лавозимига тайинланган эди.\nЎзбекистон ëшлари орасида танилган Саъдуллаевнинг Ëшлар иттифоқига раҳбар этиб тайинланиши советча шаклда қурилган бу тузилмада ислоҳот бўлишига оид айрим умидларни уйғотмай қолмади.\nОзодлик Ëшлар иттифоқи ҳудудий раҳбарлари билдирган жиддий шикоятлар муносабати билан Алишер Саъдуллаевга Facebook саҳифаси орқали мурожаат қилди. Ҳозирча Озодлик саволларига жавоб келмади.\nАНДИЖОН – “Ҳокимият мактаб ўқитувчилари ва Ёшлар иттифоқи етакчиларини далага ҳайдади”\nТОШКЕНТ – “Қуронбоев Президентга яхши кўриниш учун Ёшлар иттифоқи ходимларини дам олиш куни пахтага олиб чиқaяпти”\nСАМАРҚАНД – “Ёшлар иттифоқи мактабимиз биносини эгаллаб олди”\nЖиззахда ЁИ етакчиларига ҳашаротларни ўлдирадиган ускунага харидор топиш мажбурияти юкланди\nЁшлар иттифоқи ҳузурида ёшларга психологик ёрдам маркази очилди\nСУРХОНДАРЁ – “Ёшлар иттифоқи қурган уйлар аҳволини кўриб ачиниб кетасиз”\nҚАШҚАДАРЁ – “Ёшлар иттифоқи бўлим мудири танлов иштирокчиларини жеркиб берди”\nҚаҳрамон Қуронбоев президент аппаратига кетди, ўрнига Алишер Саъдуллаев тайинланди\nТошкентда 21 киши қўлга олинди - ИИББ уларнинг “Тавҳид ва жиҳод катибаси”га алоқадорлигини иддао қилмоқда\nРекорд ўрнатган энг катта “ўзбек лағмони”ни кўрдингизми?


Ўрхан Инанди ўз адвокатига Бишкекдан қандай ўғирлаб кетилгани ҳақида сўзлаб берди\n25 май 2022, Тошкент вақти: 23:45\nЎрхан Инандини топиш талаби билан Бишкекда ўтказилган акциядан лавҳа, 2021 йил июни\n“Сапат” ўқув муассасалари тармоғи президенти Ўрхан Инанди ўз адвокати Халил Иброҳим Йилмазга Бишкекда қирғиз миллатига мансуб уч нафар эркак томонидан ўғирланганини маълум қилган.\nАдвокат “Озодлик”нинг қирғиз хизматига берган интервьюсида мижози Туркия хавфсизлик хизмати, прокуратураси ва судида кўрсатма бераётган пайтда у билан учрашганини айтган.\n“Инанди ўзини ўғирлаган одамларни танимайди. Лекин, айтишича, улар қирғизистонликлар бўлишган. Бу қирғиз милицияси, хавфсизлик хизмати ёки бошқа гуруҳ бўлиши мумкин. У фақат битта гапни айтмоқда: уни ўғирлаш амалиёти қирғиз миллатига мансуб уч киши томонидан амалга оширилган. Тутиб олиб, кўзларини боғлаганлар. Эртаси куниёқ уни Туркияга жўнатишган”, деган адвокат.\nЙилмазга кўра, кўзлари боғланган Инандини машинада бир неча соат олиб юриб, учоққа элтганлар, аммо у қайси мамлакатда ва айнан қаерда уни учоққа ўтқазишганини билмайди.\nАдвокат Инанди унга Туркияда ўзига нисбатан жисмоний куч қўлланилгани ҳақида ҳеч нарса демаганини қўшимча қилган ва “руҳий босим ўтказишяпти”, дея урғулаган. Инанди баданидаги жароҳатлар эса, адвокатнинг фикрича, Қирғизистонда - уни ўғирлаш пайтида етказилган бўлиши мумкин.


Орол: даҳшатли фожиа ва мафтункор гўзаллик – қизиқарли суратлар - 30.10.2019, Sputnik Ўзбекистон\nОрол фожиасини жаҳон ҳамжамияти аллақачон глобал муаммолардан бири сифатида тан олган. Денгиз чўлга айланган. Сув ўрнига чўл олти миллион гектардан кўпроқ... 30.10.2019, Sputnik Ўзбекистон\n13:06 30.10.2019 (янгиланди: 15:53 30.10.2019)\n© Sputnik / Мария Науменко1960 йил даражасидан Орол денгизининг атиги 10% қолди.\n© Sputnik / Мария НауменкоСув ўрнига чўл олти миллион гектардан кўпроқ майдонни эгаллади. Ўзбекистон ҳукумати қуриган ҳудудда яйлов ва ўрмонлар яратишга қарор қилди.\n© Sputnik / Мария НауменкоШу йил баҳорида экилган саксовул.\n© Sputnik / Мария НауменкоЧўл олти миллион гектардан кўпроқ майдонни эгаллади.\n© Sputnik / Мария НауменкоҲудудда ёғингарчилик жуда кам.\n© Sputnik / Мария НауменкоОролбўйида экологик вазиятни яхшилаш бўйича давлат дастури координатори Зиновий Новицкий\n© Sputnik / Мария НауменкоҚуриган ҳудудда махсус технология бўйича экинлар экилмоқда.\n© Sputnik / Мария НауменкоЭкинларни экиш ноябрда бошланади ва апрелда тугайди. Кўчатлар бутун мамлакат бўйлаб ўрмонзор питомникларида этиштирилади.\n© Sputnik / Мария НауменкоГолландия тракторлари, улар декабрда олиб келинган.\n© Sputnik / Мария НауменкоБир неча йил ичида саксовул қаторлари орасига озуқа ўсимликлари экилади ва чорвачилик ривожлантирилади.\n© Sputnik / Мария НауменкоШу йилда 461 минг гектар ўсимлик экилди. Келгуси йилда 700 минг гектар экиш режалаштирилган.\n© Sputnik / Мария НауменкоОролни қайта тиклаш учун бутун Ўзбекистондан одамлар келмоқда. Ўтган мавсумда икки минг киши ишлаган бўлса, бу йил 3,5 минг киши келиши кутилмоқда.\n© Sputnik / Мария НауменкоОрол денгизи.


ЗАКОТ ҲАҚИДА – oliymahad.uz\nЗакотни фосиқ ва золимларга ҳам берса бўлади. Баъзилар закот беришда тақводор, намозхонларни танлаб беради. Аслида эса шариат фақир даражасидаги ҳар бир мусулмонни у фосиқ бўлсин ё солиҳ, барибир закотга ҳақдор деб белгилаган. Биз ана шу мезондан чиқишимиз мумкин эмас.\nБашир ибн Хасосиядан ривоят қилинди, у деди: Пайғамбаримиз соллаллоҳу алайҳи ва салламдан сўрадик: “Эй Аллоҳнинг Расули, баъзи закот олувчи одамлар бизга зулм қилишади, уларнинг қилиғига яраша закотимиздан яширсак бўладими?”\nРасулуллоҳ жаноблари: “йўқ”—дедилар. Бир ривоятда “Ароқ ичса ҳам бераверинглар”—деган. Абу Довуд ривояти.\nЗакот молини масжид қуришга, ўликни кафанлашга, ўликнинг қарзини узишга, қудуқ қазиш каби ишларга сарф қилинмайди. Чунки закот муайян бир фақирга мулк қилиб берилиши шарт. Бу ҳолатларда эса ана шу тамлик шарти топилмайди.\nАллоҳ таоло Қуръони каримда ислом жамиятининг закотга ҳақли синфини белгилаб берган:\nАлбатта, садақалар фақирларга, мискинларга, садақа ишида ишловчиларга, кўнгилларини улфат қилинадиганларга, қул озод қилишга, қарздорларга, Аллоҳнинг йўлидагиларга ва йўл ўғлиларига берилиши Аллоҳ томонидан фарз қилингандир. Аллоҳ билгувчи ва ҳикматли зотдир. (Тавба сураси / 60. Шайх Муҳаммад Содиқ Муҳаммад Юсуф. Тафсири ҳилол).\nБу оятда саккиз синф бир-бирма баён қилинган. Уларнинг ҳаммасига закот бериш мумкин. Илло, тўртинчи мартабада зикр қилинган кўнгилларини Исломга мойил қилиш мақсадида ҳақдорлар сафига қўшилган синф – “ал-муаллафату қулубуҳум” тоифаси халифа Абу Бакр Сиддиқ розияллоҳу анҳу даврига келиб бекор қилинган. Бу синф уч хил тоифа эди. Кофирлар. Исломга жалб қилиш мақсадида закот маблағлари билан уларни рағбатлантирилар эди. Кофирларки, ислом ва мусулмонларга зарари тегиш эҳтимоли катта. Уларнинг зарарини даф қилиш мақсадида закот молидан бериб турилар эди. Иймони заиф нуфузи ўткир мусулмонлар. Уларни исломда ушлаб туриш учун закот молидан бериб турилар эди. Абу Бакр Сиддиқ розияллоҳу анҳу даврида Ислом ва мусулмонлар оёққа туриб олгач, “ал-муаллафату қулубуҳум”га эҳтиёж қолмади ва улар ижмоъ йўли билан закотдан маҳрум этилишди.\nЗакот беришда бойлар аввал ўз ақраболаридан бошлаши афзал ва савоби кўп бўлади. Яъни, ака-ука ва опа сингиллари. Агар уларнинг ичида закотга ҳақли фақир бўлмаса, уларнинг болалари ичидаги фақирларга берилади. Уларда ҳам муҳтожлар бўлмаса, амаки ва аммаларидан муҳтожларга берилади. Сўнгра уларнинг болаларига, сўнгра хола ва тоғаларига, улардан кейин уларнинг болаларига. Агар қариндошлари ичида ҳаммаси бой бўлса, қўшниларга навбат келади. Қўшнилардан кейин маҳалладошларга, улардан кейин ҳамшаҳарлар, улардан ҳам фақир топилмаса қўшни шаҳарга чиқарилади.\nЗеро яхшиликка энг биринчи кишининг ўз яқинлари ҳақдор бўлади, қачонки улардан ортса кейин бошқаларга берилади.\nШайҳ муҳаммад Соғиржийнинг “ал-Фиқҳ ал-Ҳанафий ва адиллатуҳ” номли асари асосида\nАндижон шаҳри “Чинор” жоме масжид имом-хатиби\nОлдингиТиббиётда суннат ва набавий дуолар ўрниКейинги“Ё Аллоҳ, дуоларимизни қабул эт!”


Туркия исломлашиш ва шармандалик йўлида: Яқинда тўла яланғоч ҳолда жинсий алоқа қилиш тақиқланади - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n07:12 - Туркия исломлашиш ва шармандалик йўлида: Яқинда тўла яланғоч ҳолда жинсий алоқа қилиш тақиқланади\nҲозир ҳокимиятдаги фанатик исломчиларнинг Адолат ва Тараққиёт Партияси одамларнинг ҳаётини ҳамма тарифини исломлаштириш йўлидан кетмоқда. Отатурк замонида тақиқланган ҳижоб расмийлаштирилди. Мактабларда динни мажбурий ўқитиш қонунлаштирилди. Туркияда ҳокимиятдагилар тарафидан уюштирилган баҳслардан кўриниб турибдики, яқинда эр-хотиннинг уйланиши - давлат органлари тарафидан расмийлаштирилмайди, имомлар тарафидан никоҳ ўқиш билангина чекланади.\nБундан кейинги бўладиган ишларни ҳам ҳозирданоқ кўриш мумкин. “Жумҳурият” газетаси хабар беришича, TV5 телеканалида чиқиш қилган илоҳиятчи олим, фан доктори, профессор Жеват Акшит (Cevat Akşit - расмда) шундай дебди: “Жинсий алоқани эшаклар каби қип ялангоч ҳолда қилманг. Чунки, ҳамма нарсани фаришта ва шайтонлар кузатади. Қип-яланғоч бўлсангиз, фаришталар у ердан чиқиб кетади. Демак, ўша пайтдаги жинсий алоқдан юзага келадиган ҳомиладан туғилган фарзандингизни шайтон урган бўлади.”\nҲеч қандай шубҳа йўқки, Туркия Президенти Ражаб Эрдўғон жинсий алоқаларни эшаклар каби ялонғич ҳолда қилишни тақиқлашга тайёрланмоқда.\nШу муносабат, бундан 15 йилча аввал бўлган бир воқеани эслаш керак.\nБу воқеани эслашни 28 йил аввалги бошқа воқелардан бошлаш керак бўлади. 1989 йили Ўзбекистондаги демократик мухолифатни Лубянканинг топшириғи ва ёрдами билан Ислом Карим раҳбарилигида яратилаётган тожиклар режимига сотган ёзувчилар гуруҳининг раҳбари Салой Мадамин Ислом Каримдан 53-54 сонли иккита квартира олди ва кейинчалик унинг пешонасига сотқинликнинг символи бўлган “53-54” лақаби ёпиштирилди. У ўша пайтда ўзининг раислигида “Эрк” партияси тузишгача борди. Аммо, Ислом Карим уни “Бирлик”ни заифлатишда ишлатиб бўлиб улоқтиргандан кейин, у Истанбулга келди ва аввалига “Эрк” газетаси ва “Эркинюрт” Интернет нашри чиқаришга бошлади. Иккаласи ҳам узоққа бормасдан бекилиб кетган.\nАммо, 15 йилча аввал ўша нашрда битта қизиқ хабар пайдо бўлди. Нимамиш, немис олимларининг илмий тадқиқотларига кўра, эркаклар аёлларнинг сочини кўрса, уларнинг жинсой туйғулари жонланармиш. Демак, Ислом динида аёллар ҳижоб кийишга мажбур қилиниб, сочларини эркаклардан бекитишининг ИЛМИЙ АСОСЛАРИ бормиш. Қаранг динимизнинг ақидалари қандай илмларга асосланганмиш.\nАна ўшанда “Ҳаракат” уларга шундай жавоб берган эди: “Эй, аҳмоқлар, ҳар қандай диннинг асослари догмалардан, яъни исбот талаб қилмайдиган ақидалардан иборат. Агар ҳар бир догма/ақидани илмий асослаш билан шуғуллансаларинг, шундай кун келадики, Оллоҳнинг бор-йўқлигини ҳам илмий исботлаш кун тартибига чиқади, ўша куни дин ўлади.”\nЭрдўғон раҳбарлигидаги фанатик исломчилар олиб бораётган сиёсат, жумладан, қип-яланғоч ҳолда жинсий алоқа қилиш керакмаслигини илмий исботлашга уриниш ҳам Ислом динимизни ўлимга судрашдан бошқа нарса эмас. Эй, бечора ва аҳмоқ ислом олимлари дегинг келади.


21:42 / 17.04.2016\nИталиянинг ITINERA компанияси Эронда 4 млрд долларга иккита тезюрар темир йўл қуради. Бу ҳақда Fars агентлиги хабар берди.\n"Италия Эронда темир йўл қуришга 4 млрд инвестиция қилишга рози бўлди. Қурилиш ҳақидаги келишув Теҳронда Италиянинг ITINERA компанияси ва Эроннинг бу соҳадаги иккита етакчи компанияси ўртасида имзоланди", дейилмоқда хабарда.\nITINERA расмий вакили Пино Арлачининг айтишича, айни вақтда инвестицион, суғурта ва банк масалалари устида ишланмоқда. Ўзаро ҳисоб-китоблар еврода амалга оширилади.\nЭрон темир йўллари ташкилотининг халқаро алоқалар бошқармаси раҳбари Аббос Назарийнинг айтишича, гап Кум-Арақ ва Теҳрон-Хамадан тезюрар темир йўллари қурилиши ҳақида кетмоқда. Назарийнинг қўшимча қилишича, кредитнинг суғурталанишини Италия давлат экспорт-кредит агентлиги SACE таъминлайди. Бу акционерлик жамияти Теҳрон ва Рим ўртасидаги битимларни чекланмаган миқдорда суғурталашни таъминлашга тайёрлигини билдирди, деб таъкидлаб ўтди Fars агентлиги.


11:49 / 26.06.2015 | МУЗАФФАР ТУРДИМАМАТОВ | 1417\nАссалому алайкум! Минг бор узр кўп савол йўллаганимга "Кифоя" китобининг 374-бетида келтирилган намозни бузувчи амалларнинг ичида нажасга сажда қилиш дейилган. Ушбу амални тўғрилаш ҳақида жавоб берган эдингиз. Қолганлари яъни икки тизза ёки икки кафт қўйиладиган жойда бўлса ҳам намоз бузилади, 379-бетида махсини ечиш, 380-бетида яра тузалгани учун унинг устидаги боғичи тушиб кетиши дейилган, Ушбу ҳолатлар юз берганда намозни давом эттириш йўли борми? Бор бўлса қандай? Яра боғичи тушиб кетиб таҳорат қилиш жоиз бўлса, ўша жойни ўзини ювиш билан кифоя бўладими ёки бошқа таҳорат қилиш шартми? Жавобингиз учун олдиндан катта раҳмат.\nВа алайкум ассалом! Қўл тиззага етадиган даражада эгилса Рукъунинг фарзи адо бўлади. Уламоларимиз “бир тасбеҳ миқдорича туриш вожиб, уч тасбеҳ миқдорича туриш суннати муаккада. Сажда ҳам пешонанинг ўзи тегиши билан адо бўлади. Бир тасбеҳ туриш вожиб, уч тасбеҳ туриш суннати муаккада” дейишган. Фиқҳ.уз да “Бир рукнни адо қилиш миқдори уч тасбеҳ миқдорича эканлиги тўғрисида замонамизнинг етук оламларидан Муҳаммад Тақий Усмоний айтганлар. Шунча миқдордан олдин нажасга сажда қилган киши, покиза жойга сажда қилиб олса намози дуруст бўлади. Шунингдек аврати очилиб қолган киши ҳам уч тасбеҳ миқдоридан аввал авратини беркитиб олса намози бузилмайди. Икки тизза ва кафт қўйиладиган жойлар ҳам саҳиҳ қавлга кўра нажосатдан пок бўлиши керак. Мабодо сажда қилсаю уч тасбеҳдан аввал қайтадан бошқа покиза жойга сажда қилса саждаси дуруст бўлади.\nСиз айтган ҳолатлар юз берганида намозни шу тарзда ўнглаб олинади. Яранинг боғичи тушиб кетса беихтиёр таҳорат сингани учун, бориб ўша жойнинг ўзини ювиб намозини давом эттираверади. Валлоҳу аълам.\nЯнги ёдлаган сураларим\nҚазо номозлари тугрисида


"Тоттенҳем"га кимлар рад жавобини берганини биласизми? Леви ва Паратичининг боши қотган!\n26 июнь, 2021, 00:21\nТеглар:Маурисио Почеттино | Женнаро Гаттузо\nҲаммаси чиройли давом этаётган бир пайтда, Паратичи катта саҳнага чиқди.\nSPORTS.uz "Тоттенхем" жамоаси бош мураббийилиги ҳали-ҳамон эгасиз қолиб кетгани борасида фикр юритади. Хўш, "шпорлар" кимлар билан музокара олиб борди? Aйни дамда, раҳбарлар қайси мутахассис варианти борасида ўйланмоқда?!\nAнчадан бери қидирилмоқда, лекин...\nЛондон клуби апрель ойининг ўрталарида Жозега жавоб бериб юборган. "Беназир" кетгач, унинг ўрнини вақтинча Райан Мейсон эгаллади. Икки ҳафта ўтгач, клуб спорт директори сифатида Паратичи оммага таништирилди. "Ювентус"даги фаолияти билан омма эътиборига тушган италиялик мутахассис "Тоттенхем" учун 20га яқин вариантни таклиф қилди. Негадир уларнинг бирортаси Лондонда иш бошлашни истамади.\n"Aякс" устози "Тоттенхэм" билан музокараларни бошлагани ҳақидаги миш-мишлар тарқалиши билан, Aмстердам жамоаси мураббий билан ўртадаги шартномани 2023 йилга қадар чўзди. Клуб мухлислари "шпорлар"га ижтимоий тармоқлар орқали ўз миннатдорчилигини билдирди. Aгар улар бўлмаганида, раҳбарият иқтидорли Эрик Тен Хаг билан музокараларни бу қадар тез якунламаган бўларди. Инглиз нашрларининг маълум қилишича, "Тоттенхэм" нидерландиялик мураббий билан 5 йиллик шартнома имзоламоқчи бўлган, аммо якунда у ўз жойида қолди.\nAслида, бу вариант олдинга сурилмаган бўлса ҳам керак. Футболчиларнинг трансферидан ҳам тежаб қолишга уринадиган Даниэль Леви Юлиан Нагельсманн учун 25 миллион(!) евро тўлаши мантиққа тўғри келмайди. "РБ Лейпциг" уни олиб қолишни қанчалар истамасин, мураббий кетадиган пайти бўлганини ҳис қилди. Aҳир, "Бавария"дан ҳар куни таклиф келиб тушавермайди.\n"Бавария" билан мавсум сўнггида хайрлашишини маълум қилган Флик учун "Тоттенхэм" уни ушлаб қолишга тиришди. Музокаралар бошлангани клуб расмий сайтида эълон қилинди. Май ойида учрашув ташкил этилди. "Шпорлар" улкан воқеа сифатида Ханс-Дитерни AПЛга олиб келмоқчи бўлди, бироқ охирги соатларда "Бавария" собиқ устози Германия терма жамоаси фойдасига қарор чиқарди. Яна бир нишонга тегмаган ўқ!\nПаратичи таклиф қилган вариантлар ўзини оқламагач, Леви ўзи ишга киришди. У эски қадрдони - Маурисио Почеттино билан алоқага чиқди. Даниэль Почеттино ва Леонардо ўртасидаги низодан унумли фойдаланмоқчи бўлди. Aргентиналик мутахассис Леви билан сўзлашгач, ортга қайтиб кетмоқчи эканлигини маълум қилади. Бундан хабар топган ПСЖ раҳбарлари мураббийни огоҳлантирди. Парижликлар Почетиннодан ўртадаги шартномани ҳурмат қилишини талаб қилди. Оқибатда, Маурисио "Тоттенхэм" билан музокараларга чек қўйди. Шунга қарамай, уни ҳали рўйхатдан ўчиришга эрта. ПСЖдаги омадсизлик, уни яна Aнглияга йўл олишига сабаб бўлади.\n"Тоттенхэм" учун "Челси"нинг собиқ мураббийларига иш таклиф қилиш одатий хол. Конте "Интер" билан Италия чемпионлигини қўлга киритгач, "Реал" Мадрид билан музокаралар олиб борди. Флорентина Перес Контенинг имкониятларига юқори баҳо бермади чоғи, синовдан ўтган Карло Aнчелотти вариантини устун кўрди. Июнь ойининг бошида "Тоттенхэм" Контега "оғиз солди". Паратичи ва Конте ўртасидаги илиқ муносабат ҳам музокарани муваффақиятли якунланишига олиб келгани йўқ. Маълум бўлишича, Леви Контедан янги жамоа қуришни ва ўз услубини замонавий кўринишга келтиришини илтимос қилган. Бу таклиф қайсар Aнтониони "Тоттенхэм" проектидан воз кечиши билан якунланди.\nБирин-кетин рад жавобларини қабул қилган "Тоттенхэм" Жозега "Рома"даги ўрнини бўшатиб берган Пауло Фонсека билан алоқага чиқишга мажбур бўлди. Томонлар битим борасида келишиб олди. Июнь ойининг ўртасида 4 йиллик битим имзолангани расман эълон қилиниши керак эди. Ҳаммаси чиройли давом этаётган бир пайтда, Паратичи катта саҳнага чиқди. У Пауло Фонсеканинг жамоалари таваккал футболни ҳуш кўришини важ қилиб кўрсатди ва ҳаммасига нуқта қўйди. Шу тариқа, португалиялик рад этилганлар рўйхатидан ўрин эгаллади.\nЖанжалкаш италиялик "Фиорентина"да атиги 23 кун фаолият олиб борди холос. Фонсека билан шартнома имзолаш арафасидаги Паратичи Женарро Гаттузонинг "меҳнат биржасида" пайдо бўлганидан унумли фойдаланмоқчи бўлди. Катта эҳтимол билан айнан у сабабли Фонсекадан воз кечилди. "Каркидон" Лондонга кўчиб ўтишга розилик билдирди. "Тоттенхэм" спорт директори янги шартнома таклиф қилинишини эълон қилди, бироқ кутилмаганда режалар барбод бўлди. Ижтимоий тармоқларда Гаттузонинг бир жинсдаги муҳаббат ва аёллар футболи борасида билдирган кескин фикрлари тарқалди. Вирус сингари ёйилиб кетган видео кўплаб инглизларнинг ғазабини қўзғатди. #NoToGattuso ҳештеги сабабли Даниэль Леви мухлисларга қарши боришни истамади.\n"Тоттенхэм" офисида ўтирганлар ҳозир Юрген Клинсман варианти устида бош қотираётгани ҳақида миш-мишлар юрибди. Aслида, асосий фаворит бошқа. Клинсманнинг сўнгги иш жойида ҳеч нарса намойиш этмагани учун "Тоттенхэм"га таклиф қилишдан фойда йўқ. Мутахассис атиги 10 ой "Герта" бошқарувида бўлди холос.\nAсосий даъвогар - Нуну Эспериту Сантуш! "Вулверхэмптон"ни 4 йил бошқарган мураббийнинг ҳозир "боши очиқ". Бир қарашда Португалияликни кўндириш лондонликларнинг қўлидан келади, аммо фикр билдиришга ҳали эрта. Паратичи ва Леви исталган пайтда воқеалар ривожини бошқа томонга буриб юбориши мумкин.


ОАВ оилаларнинг ажрашишига нима сабаб бўлишини айтди\n20:16 / 07.10.2015\n“Тасаввур қилинг: зерикарли қиш оқшомларида болаларини ухлатиб, эр-хотин танҳо қолишди. Эр газета ўқишдан зерикди, хотин ҳозиргина севимли сериалини якунлаб, қаҳрамонларнинг қисматини унутиб улгургани йўқ, - дейилади материалда. – Мана шундай бир пайтда иккаласи ҳам ширин суҳбат қуришни, бир-бирига меҳр, муҳаббат изҳор қилишни, фарзандлар келажаги ҳақида ширин орзулар суришни қўмсаб қолади. Ёки иккови ишхонасидаги янгиликлар билан шртоқлашишни, дам олиш кунлари учун режалар тузишни истайди”.\nАммо, муаллифнинг фикрича, воқеалар ҳар доим ҳам кутилганидек ривожланавермайди.\n“Лекин амалдаиш бошқача тус олади, - дейди у. – “Мен итдай чарчабман, жойимни солиб бер”, дейди эр. “Мен ҳали идишларимни ювганим йўқ, бирпас сабр қилинг”, деб жавоб қилади хотин. “Сен ўзи қачон бир иш буюрса, хўп дейдиган бўласан”, дея зуғумга ўтади эр. “Мен сизга хизматкор эмасман”, деб гап қайтаради хотин. Ўзаро таъна-маломатлар, “ҳуқуқ талашиш”лар ҳаял ўтмай яхшигина жанжалга айланади”.\n“Бир-бирига ўхшамаган, бошқа-бошқа йўсинда тарбия топган, ўзгача муҳитда улғайган икки кишининг кўп йиллар мобайнида биргаликда яшаши, бир мақсад йўлида интилиши, бир-бири билан муроса қилиши уларнинг ҳис-туйғу ва феъл-атворини қаттиқ синовдан ўтказади”, - хулоса қилинади материалда.


20 январ 2019, Тошкент вақти: 11:54\nТошкент шаҳрининг Бектемир туманида 3 ойда қуриб битказилган намунали арзон уйлар моғорлаб кетмоқда\nДавлат дастури асосида Қашқадарё вилояти Косон туманининг қишлоқ жойларида қурилган 38та арзон уйнинг бештаси ҳокимлик мулозимларига тегди.\nБу ҳақда Озодликка арзон уй рўйхатига киритилмаган косонликлардан бири маълум қилди.\nКосон тумани ҳокими Озодликка ҳокимлик мулозимларига арзон уй берилгани ҳақидаги бу иддаони инкор этди.\nАммо, косонлик депутат ҳокимлик мулозимлари рўйхатда борлигини шахсан кўрганини билдирди.\nҚашқадарё вилояти Косон туманидаги Қорабайир МФЙнинг Насаф массивида, Бойғунди МФЙнинг Бойғунди-2 массивида 38та арзон нархдаги уй-жой 2017 йилдан буён қурилмоқда ва уларнинг бир қисми фойдаланишга топширилди.\nАрзон уй олиш рўйхатига киритилмаган, исми сир қолишини сўраган косонлик ногиронлардан бирининг иддао қилишича, уйга "ҳақиқий муҳтож қанчадан-қанча оилалар қолиб", бу уйларнинг бештасини ҳокимлик мулозимлари ва уларнинг яқин қариндошлари олган:\n“Мана, мен сизга бир рўйхат жўнатяпман. Бу рўйхатдаги бир аёл туман ҳокимлиги бош ҳисобчисининг синглиси. Унинг оиласи кам таъминланганлардан эмас, ўзига тўқ оила. Бундан ташқари яна тўртта уйни ҳокимлик мулозимлари ўзларига олишган. Лекин уларнинг ким эканлигини билмайман”, деди косонлик ногирон.\nУ ўз сўзлари исботи сифатида Озодликка рўйхатни йўллади.\nАрзон уй-жой рўйхати\nОзодлик суриштируви жараёнида уйларнинг кимларга текканини мониторинг қилган Халқ депутатлари Косон туман кенгашининг депутатларидан бири билан боғланди.\nҲозирча исми сир қолишини сўраган депутат, арзон уй-жойларнинг тўрттасини ҳокимлик мулозимлари ўзларига олганлигини тасдиқлади:\n“Мана биринчиси, туман ҳокимининг ёрдамчиси Шерали Жўраев. Бу йигит нимага муҳтож, ана сизга савол? Агар ҳоким ёрдамчиси муҳтож оила десак, кулгули бўлади. Қолаверса, бу йигит косонлик эмас, Касби туманидан. Ёки иккинчиси, туман ҳокимлиги ободонлаштириш бошқармаси бошлиғи. У нимага муҳтож, бир эмас, иккита ўғлига уй олиб беряпти. Ёки ободонлаштириш бошқармасининг бош муҳандиси, нимага муҳтож? У ҳам уй олганлар рўйхатида турибди. Хуллас, 38 та уйнинг 5 тасини ҳокимлик мулозимлари ўзларига ёки яқин қариндошлари номига олган. Наҳотки, 265 минг аҳоли яшайдиган туманда 38та кам таъминланган оила чиқмаса?” деди депутат.\nКосон тумани ҳокимининг ёрдамчиси Шерали Жўраев Озодлик билан суҳбатда кам таъминланган оилаларга атаб қурилган уйни олганини инкор қилмади, лекин бу ишлардан бехабарлигини айтди:\n“Менинг бу гаплардан хабарим йўқ”, деган Шерали Жўраев алоқани узиб қўйди.\nКосон тумани ҳокими Бахтиёр Ражабов арзон уй-жойлар ҳокимлик мулозимларига берилгани ҳақидаги хабарни инкор қилди:\n- Ким айтган бўлса ҳам, бекор айтибди. Бу арзон уйлар фақат кам таъминланган оилаларга берилади. Бошқа мансабдор одамларга берилмайди. Бешта-бешта эмас, бир дона ҳам мумкин эмас. Бу ерда жонажон Ўзбекистон учун ишлайди ҳамма. Бунақа тентак одамларни информацияси учун ишламайди, - деди туман ҳокими Бахтиёр Ражабов.\nКосон туманида қурилаётган икки сотихли арзон уйлар уч хонали бўлиб, нархи 85 миллион сўм эканлиги айтилади.\nОзодлик суҳбатлашган косонликлар сўзларига кўра, уйнинг бошланғич тўлови 12 миллион сўмни ташкил этади.\nҲокимликлар бошланғич тўлови бўлмаган муҳтож оилаларга ҳомийлик ёрдами ташкил этиши назарда тутилган.\nОзодлик ўтган йилнинг 24 ноябрь куни пойтахтнинг Сергели туманида президент топшириғига мувофиқ кам таъминланган оилалар учун махсус қурилган уйлар турли алдов схемалари орқали бу имтиëзли уйларга ҳаққи бўлмаганларга берилгани ҳақида хабар берган эди.\nБу ҳақдаги шикоятлар президентга етиб бориши ортидан Ўзбекистон Бош прокуратураси Сергелидаги уйларнинг кимларга ажратилгани¸ қандай ажратилгани бўйича махсус текширув бошлаган.\nАрзон уй-жойни ким олишга ҳақли?\nЎзбекистон Вазирлар Маҳкамасининг 2017 - 2021 йилларда қишлоқ жойларда янгиланган намунавий лойиҳалар бўйича арзон уй-жойлар қуриш дастуридаги Низомга кўра, аҳолининг қуйидаги табақаси бундай уй олиш ҳуқуқига эга:\nз) уй-жой майдонининг қонун ҳужжатларида назарда тутилган уй-жой майдонининг ижтимоий нормасига мувофиқ эмаслиги, дейилади низомда.


Одам оëғи ойга қўнганига 40 йил тўлди\n25 май 2022, Тошкент вақти: 08:43\nНАСА инсоннинг ойга қжйган илк қадамлари акс этган видеотасвирни куни-кеча илк бор намойиш қилди.\n1969 йилнинг 20 июл куни америкалик космонавт Нил Армстронг ойга оёқ қўйган биринчи одам бўлди. Душанба куни инсоният ана шу муҳим санани ëдга олди.\nБундан 40 йил муқаддам, 1969 йилнинг 20 июл куни миллионлаб киши ўз нигоҳини телевизор экранларига қадаган эди.\nЎшанда намойиш қилинган оқ-қора рангли тасвирда “Аполлон-11” космик кемасининг командири Нил Армстронг ойга биринчи бўлиб оёқ қўйган эди. Нил Армстронг биринчи айтган сўзлари ҳам ой сатҳига босилган биринчи қадам намойиш қилинган тасвир каби машҳур бўлиб кетди.\n- Бу бир одам учун кичик қадам бўлиши мумкин, бироқ бу инсониятнинг келажак томон улкан сакрашидир, деган эди АҚШ космонавти.\nОй сатҳини кукунга ўхшатган Нил Армстронг дастлаб кўрган манзарасини бениҳоя гўзал, деб тасвирлаган эди:\n- У ўзгача мафтункор эди. Унинг манзараси АҚШ даги саҳроларга ҳам ўхшаб кетади. Бироқ бу ерда манзара бошқача ва ниҳоятда ёқимли, деган эди Армстронг.\n20 июл куни Армстронг билан бирга америкалик яна бир космонавт Бузз Алдрин ҳам ойга илк қадам қўйган эди.\nКосмонавтлар ой сатҳини суратга тушириб, ойдаги тупроқ ва тош намуналарини олгач, у ерда АҚШ байроғини ўрнатиб, Колумбия космик кемасига қайтишган.\nАрмстронг ва Алдрин ойда жами 21 соат бўлишган. 24 июл куни эса космонавтлар ерга қайтганлар.\nАрмстронг ва Алдриндан ташқари АҚШнинг яна 10 нафар космонавти ойга парвоз қилган. Сўнгги космонавт Еуген Серман 1972 йилнинг декабр ойида “Аполлон-17” космик кемасида ой сатҳидан кўтарилган.\n1969 йилда ойга амалга оширилган дастлабки парвоз АҚШ учун улкан ютуқ бўлган. Чунки ўша даврда Совет Иттифоқи ва АҚШ ўртасидаги "коинот пойгаси" авж олиб, Москва 1961 йилдаёқ илк космонавт Юрий Гагаринни фазога олиб чиққан эди.\nБироқ “Аполлон 11” космик кемасининг парвози олимлар ўйлагандек силлиқ кечмаган. Кема парвоз давомида белгиланган траекториядан чиқиб кетган, парвоз давомида ундаги ёнилғи ҳам тугаб, компьютер тизимида муаммо пайдо бўлган. АҚШнинг ўша даврдаги президенти Ричард Никсон фазо кемаси дуч келган муаммоларни инобатга олиб, Армстронг ва унинг ҳамкасбларининг ортга қайта олмаган тақдирда сўзлайдиган нутқини тайёр қилиб қўйган эди.\n“Аполлон” фазо дастурини амалга оширишда қурбонлар ҳам бўлган. 1967 йилда “Аполлон 1” фазо кемаси учиш арафаси ўтказилган синов чоғида ёниб кетган. Оқибатда кемада бўлган уч нафар космонавт нобуд бўлган.\nАйни пайтда АҚШнинг НАСА фазо агентлиги 1969 йилги воқеага бағишлаб байрам тадбирларини ўтказишни режалаган. Тантанали маросимлар, шунингдек, Флоридадаги космодромда, Ҳюстондаги космик парвозларни бошқариш марказида, Вашингтондаги авиация ва космонавтика музейида ҳам ўтказилади.\n40 йил аввал ойга парвоз қилган "Аполлон-11" космик кемаси экипажи аъзоларини бугун АҚШ президенти Барак Обама Оқ уйда қабул қилади.


АГМК - "Пахтакор": превью / CHAMPIONAT.asia\nАГМК - "Пахтакор": превью\nТеглар : "Пахтакор"АГМК Суперлига\nСуперлиганинг 17-тури доирасида АГМК жамоаси Олмалиқда турнир жадвали пешқадами "Пахтакор"ни меҳмон қилади.\nҚайд этиш керакки, "Пахтакор" жорий мавсум чемпионатда мағлубият нималагини билмай келмоқда. Жамоа ўтказилган 16 учрашувдан 14таси ғалаба қозонган ва 2 маротаба дуранг қайд этган. Айни пайтда чемпионатимиздаги энг кучли жамоа бўлиб турган "Пахтакор" билан бу гал умумий ҳисобдаги 25-учрашувни ўтказамиз. Жамоалар ички чемпионатда 23 маротаба ва Ўзбекистон кубоги финалида 1 бора тўқнаш келишган. Ўзаро ўйинлардаги устунлик "Пахтакор" тарафида.\nСтатистикага кўра, 5 маротаба жамоамиз ғалаба қозонган бўлса, 2 бор дуранг қайд этилган ва 17 ўйинда "Пахтакор"нинг қўли баланд келган. Тўплар нисбати: 17-38.\nЖорий мавсумдаги биринчи давра ўйинида Тошкентда жамоамиз "Пахтакор"га (4:1) имкониятни бой берганди. Ўшанда жамоамизнинг ягона голига муаллифлик қилган Зафар Полвонов айни пайтда кетма-кет 6 учрашувдан буён майдонни голсиз тарк этмаяпти. Жамоамиз эса 16-турдан кейин 16 очко жамғарган ҳолда турнир жадвалининг 10-поғонасида бормоқда.\nҚизиқарли маълумот сифатида шуни айтиш мумкинки, мазкур ўйин АГМКнинг Ўзбекистон миллий чемпионатидаги умумий ҳисобда 329-ўйини бўлади. Ҳозирга қадар ўтказилган 328 учрашувда жамоамиз 113 ғалаба, 69 дуранг ва 146 мағлубият қайд этган. Тўплар нисбати эса 448-489 кўрсаткичига эга. АГМКнинг Ўзбекистон миллий чемпионатида тўплаган очколари сони 408га тенг. Бу борада жамоамиз 39та жамоа бор рўйхатда умумий жадвалда 18-ўринда бормоқда.\nЎзбекистон миллий чемпионати бошлангандан буён узлуксиз унда иштирок этиб келаётган "Пахтакор" эса ўзининг 819-учрашуви арафасида турибди. Ўзбекистоннинг кўп карра чемпиони ва рекордчиси ҳозирга қадар "Навбаҳор" билан биргаликда миллий чемпионатда энг кўп учрашув ўтказган жамоа бўлиб турибди. Улар ўтказилган 818-учрашувда 556 ғалаба, 132 дуранг ва 130 мағлубият қайд этишган. Тўплар нисбати: 1833-692. Тўплаган очколари эса 1800 очкога тенг.\nҚисқа қилиб айтганда, мазкур турда Ўзбекистон миллий чемпионатларидаги умумий турнир жадвалининг ўртасида бораётган АГМК ҳозирги чемпионатда ҳам, умумий жадвалда ҳам якка пешқадам бўлиб турган "Пахтакор"ни қабул қилади.\nМақсад эса жорий мавсумда мағлубиятсиз кетаётган кучли рақибни доғда қолдириш ва мухлисларни хурсанд этиш.\nЭслатиб ўтамиз, Суперлиганинг 17-туридан ўрин олган АГМК — "Пахтакор" беллашуви 17 август куни, Олмалиқ шаҳридаги ОКМК спорт мажмуасидаги "Марказий" стадионда соат 19:15да бошланади.\nМазкур ўйинга жамоамизни қўллаб-қувватлаш учун мухлисларни чорлаб қоламиз, - дейилади АГМК матбуот хизмати ёзган превьюда.\n“Навбаҳор” эртага украиналик ҳимоячининг трансферини эълон қилиши кутилмоқда 29\n"Спартак" - "Пахтакор" учрашувидан мухлислар ФОТОГАЛЕРЕЯСИ 5\nИжтимоий тармоқларда “Навбаҳор” янги мавсум фойдаланадиган форманинг кўриниши пайдо бўлди 30\nТуғилган кунда бўйинбоғ совға қилишга мажбур бўлган "Пахтакор"нинг "Спартак"ка қарши ўйини ҳақида 46


Яна 110 минг муҳтож оилаларга 50 минг тангадан ёрдам пули берилди\n9 Июнь 14:51\nNUR-SULTAN. Kazinform – Яна 110 минг муҳтож оилалар «Birgemiz» жамғармасидан 50 минг тангадан пул олишди. Бу ҳақда «Nur Otan» партияси раисининг биринчи ўринбосари Бауржан Байбек ижтимоий тармоқдаги саҳифасида маълум қилди, деб хабар беради Kazinform мухбири.\n«Азиз дўстлар, Сизга шуни маълум қилмоқчиманки, Елбасы топшириғи билан «Birgemiz» жамғармаси бир марталик тўловнинг учинчи босқичини ўтказди. Кичик шаҳарчаларда, катта шаҳарларга туташ овул ва посёлкаларда 110 мингдан ортиқ эҳтиёжманд оилаларга 50 минг тангадан ёрдам кўрсатилди», - деб ёзди у.\nШундай қилиб, бугунги кунда Нурсултон Назарбоев ташаббуси билан ташкил этилган жамоат фонди 470 мингдан ортиқ оилаларга ёки 1,6 миллион қозоғистонликларга тўғридан-тўғри манзилли ёрдам кўрсатмоқда.\n«Бизнинг «Jas Otan» ёшлар қаноти мамлакат бўйлаб 5 мингдан ортиқ волонтерларни жалб қилди ва қарийб 256000 оилаларга озиқ-овқат саватлари, ниқоблар ва бошқа зарур нарсалар етказиб берди. Заиф гуруҳларга мансуб 100 минг оилаларга 5 миллион бепул ниқоб тарқатилди. Мақтаарал туманидаги сув тошқиндан таъсирланган Дўстлик овулининг яшовчилар учун «Birgemiz» жамғармаси маблағлари ҳисобидан янги уйлар қурилмоқда. Умуман олганда, фавқулодда вазиятнинг биринчи кунидан бошлаб «Nur Otan» аъзолари Туркистон вилоятига 1000 тоннадан ортиқ озиқ-овқат, кийим-кечак, қурилиш материаллари ва шахсий гигиена воситаларини республиканинг барча минтақаларидан юборишди», - деди Бауржан Байбек.\n«Nur Otan» партияси раисининг биринчи ўринбосари барча партия аъзоларига, «Jas Otan» аъзолари ва партиянинг минтақавий бўлинмаларига тезкор ва мувофиқлаштирилган иш учун миннатдорчилик билдирди.\n«Президентнинг мурожаатини қўллаб-қувватлаган барча меценатларга миннатдорчилик билдирмоқчиман. Ушбу ҳафтада биз партиямиз раҳбари Нурсултан Назарбоевнинг миннатдорчилик хатларини топширишни бошлаймиз», - деб ёзди у.\n#Ижтимоий ёрдам #Жамият #Сиёсий партиялар


Apple ва Microsoft компьютерлари Word ҳужжатлари орқали бузиб кирилди » Ўзбекистон янгиликлари – Zamin.uz\n24 март 2017, 13:23\nFortinet компанияси экспертлари Microsoft Word ҳужжатларида Windows ва macOS операцион тизимларига ҳужум қилиш имконини берувчи зарарли макросни аниқлашди. Мутахассислар мазкур механизм ҳақида ўз сайтларида маълум қилишди, деб ёзмоқда Кун.уз нашри.\nМанбага кўра, макрос Python тилида ёзилган скриптга эга. У компьютернинг операцион тизимини аниқлайди, кейин эса зиён етказувчи илованинг икки версиясидан бирини зарарли серверлардан юклайди. Мутахассислар хакерлик дастурининг мақсадига ойдинлик кирита олишмади, чунки уни бошқарувчи сервер ўчирилган эди.\n20 март, душанба куни Pwn2Own 2017 хакерлар мусобақаси иштирокчилари юзлаб томошабинларнинг кўз олдида Microsoft Windows ва Apple MacOS операцион тизимларини бузиб киришди.\nMacOS тизими ядрода бўшлиқни аниқлаб, махфий маълумотга кириш имконига эга бўлган Qihoo360 жамоаси томонидан бузиб кирилди. Windows операцион тизими эса 360 Security ва Team Sniper жамоалари мутахассислари бузиб киришди.\nЯнгиликлар » Технология » Apple ва Microsoft компьютерлари Word ҳужжатлари орқали бузиб кирилди\n16:18 Apple Windows операцион тизими логотипини масхара қилди


Шавкат Мирзиёев Тожикистонга 9 март куни келади - Фарғона.Ру ахборот агентлиги\n23:39 msk, 13 Декабрь 2018\nШавкат Мирзиёев Тожикистонга 9 март куни келади\n02.03.2018 12:24 msk\nЎзбекистон президенти Шавкат Мирзиёевнинг Тожикистонга ташрифи 9-10 март кунлари бўлиб ўтади. Бу ҳақда “Фарғона” агентлигига Ўзбекистон ҳукуматидаги ишончли манба маълум қилди.\nМирзиёевнинг Душанбега бориш нияти ҳақида биз ўтган йили ноябрда Ўзбекистон президенти қошидаги Стратегик ва минтақалараро тадқиқотлар институтининг директори Владимир Норовдан билгандик. Кейинроқ президентнинг ўзи Тошкент вилояти депутатлари олдида сўзга чиқа туриб бўлгуси ташриф ҳақида гапирганди.\n“Биз кўплаб битимларни имзолаймиз, темир йўл алоқасини очамиз, ягона электр энергияси тизимини қайта тиклаймиз ва бошқа кўпгина масалаларни муҳокама қилиб оламиз”, - деганди у сафар мақсадлари ҳақида анонс қила туриб. Мирзиёевга кўра, Ўзбекистон Тожикистон билан яхши қўшничилик муносабатларини йўлга қўймоқчи, чунки “Қиёмат кунида ёмон қўшнини ҳеч ким кечирмайди”. Бироқ “20 йиллик музни эритиш ҳам осон иш эмас”, - дея қайд этди у.\nИмомали Раҳмон ва Шавкат Мирзиёев Саудия Арабистонидаги саммитда\nМирзиёев президент лавозимини эгаллаши биланоқ Ўзбекистон ва Тожикистон ўртасидаги конструктив диалогни йўлга қўя бошлади. Собиқ президент Ислом Каримов даврида икки давлат ўртасидаги муносабатлар жуда ҳам ёмонлашиб кетганди. Мирзиёев тожикистонлик ҳамкасби билан илк бор 2017 йил баҳорида Саудия Арабистонидаги саммитда учрашган. Шу йилнинг январида Ўзбекистон ҳукумати раиси Абдулла Арипов бошчилигидаги делегация Душанбега сафар қилди. Делегация ташрифи чоғида, хусусан, ўртадаги чегара участкаларини миналардан тозалаш, олдин ёпиб қўйилган чегара постларини очиш, мавжуд темир йўл линияларини тиклаш масалаларини муҳокама қилиб олдилар. Бундан ташқари, Раҳмон ва Арипов биргаликда савдо юргизиш, транспорт коммуникацияларини соддалаштириш, товарларга тарифларни пасайтириш, ўзаро савдодаги чекловларни олиб ташлаш тўғрисида гаплашиб олдилар.\nТожикистон президенти сув-энергетика ресурсларидан фойдаланиш соҳасида биргаликда иш олиб боришга тайёрлигини билдирди. Ушбу учрашувлардан сўнг Ўзбекистон 2010-2011 йилларда бир томонлама тартибда ёпиб қўйган бир неча чегара постларини очиб қўйди. Ўзбекистон президентининг Душанбега ташрифи чоғида икки давлат фуқароларининг Тожикистон ва Ўзбекистон ҳудудида 30 кунгача визасиз бўлиш тартиби тўғрисида битимининг имзоланиши кутилмоқда.


02 август 2021, Тошкент вақти: 11:58\nThe Insider бош муҳаррири сўроқдан сўнг гувоҳ мақомида озод этилди\nThe Insider бош муҳаррири Роман Доброхотов\nThe Insider бош муҳаррири Роман Доброхотов 28 июль оқшомида полицияда сўроқ берганидан сўнг қўйиб юборилди. У туҳматга оид жиноят иши бўйича эндиликда гувоҳ мақомида иштирок этади. Аввалроқ Доброхотовнинг ва унинг ота-онасининг уйларида тинтув ўтказилган эди.\nПолициядан чиққанидан сўнг Доброхотов 28 июль куни конференцияда иштирок этиш учун чет элга учиб кетиши лозим бўлганини, бироқ полиция авиачипталар ва хорижга чиқиш паспортини олиб қўйганинини билдирган.\nТинтув ва сўроқ дохил туҳматга оид ишни журналист ўзига суриштирувлар ўтказишга халал бериш, шунингдек, ФХХ унинг мусодара қилинган барча электрон қурилмаларини қўлга киритиши учун баҳона, деб билади. “Откритие медиа”нинг ёзишича, у полиция сўроғига ФХХга тегишли қайд рақамига эга автомобилда олиб борилган.\nТуҳматга оид иш Доброхотов ҳолландиялик блогер Макс ван дер Верффнинг Россия махсус хизматлари билан эҳтимолий алоқаларига бағишланган суриштирувни ўз “Twitter”ида улашгани ортидан қўзғатилгани тахмин қилинади.\nВан дер Верффга кўра, Украина осмонида уриб туширилган “Боинг” ҳақидаги мақоласи учун Мудофаа вазирлигидан пул олганини иддао қилиш билан Доброхотов унга туҳмат қилган.\nТАСС ёзишича, тергов Доброхотовни нафақат Ҳолландия фуқаросига, балки Россия Мудофаа вазирлиги зобитларига ҳам туҳмат қилган, деб ҳисоблайди.\nБлогер Ван дер Верфф халқаро тергов гуруҳининг уриб туширилган учоқ бўйича фаразини инкор этиб, унга Россиянинг “Бук” қурилмасидан зарба берилмаганини иддао қилиб келади.\nThe Insider ва Bellingcat қўшма суриштирувида блогерга қарашли Bonanza Media лойиҳаси Россия Мудофаа вазирлиги Бош разведка бошқармаси полковниги Сергей Чебанов томонидан назорат қилингани айтилади. Ван дер Верфф буни рад этмоқда.


Баддий асарлар ёшларга қанот – Qumqo'rg'on sadosi\nБаддий асарлар ёшларга қанот\nYanvar 11, 2021\nТаниқли ёзувчи, сўз устаси Абдулла Қаҳҳор “Синчалак” асарида ёш, иқтидорли, уддабурон, ақли расо қиз тимсолини ўрнак олишга арзигулик ҳолда бадиий талқин қилди. Асар мустабид тузумдаги айрим кимсаларнинг хатти-ҳаракати, ишдаги сусткашлигига қарши курашган, ёш бўлса-да тараққиётга эришиш мақсадида дадиллик намуналарини кўрсатганлиги билан шуҳрат қозонган. Ўша даврдаги мактаб ўқувчилари ёзувчининг ижодий иши маҳсулини ўқиб вояга етган. Ғайрат-шижоати ошган. Умр йўлини тўғри танлаб ижобий қаҳрамон – қиз тимсоли фазилатларини ўрганган, ҳаётида қўллаб ютуқларга эришишда муҳим омил сифатида амалга оширган.\nАсар ёзилганига кўп йиллар бўлди. Орада тузум ўзгарди. Жамиятда янги шахсни камолга етказиш талаблари янгиланди. Бундай улуғвор ишлар натижасида адабиёт соҳасида фаолият кўрсатаётган ижодкорларга зарур вазифалар қўйилди. Кўп янги асарлар, бадиий китоблар нашр қилинди. Шулар билан биргаликда машҳур ёзувчи Абдулла Қаҳҳорнинг довруғи баланд. “Синчалак” асаридагидек қаҳрамонга, қиз тимсолига эҳтиёжи мавжуд. Нега сиз аввалги даврдаги асар ва ундаги ижобий қаҳрамон ҳақида ёзаяпсиз, ҳозир замон ўзгарди-ку, – деб ўйлайдиганлар, айтадиганлар бўлишига шубҳа йўқ. Гап ёшларимизнинг қандай фазилатларга эга бўлишида. Адабиёт ўзининг моҳиятига кўра одоб ўргатувчи буюк манба, маънавий куч. Замон ўзгарсада аҳоли орасида ёшлар бўлади. Улар ижтимоий ҳаёт талабларига асосан тарбияланади. Бунда адабиётнинг иштироки ҳеч қачон сўнмайди. Бугунги ёш авлод жамиятимиз пойдеворини мустаҳкамловчи, эзгуликларни амалга оширувчи, яратувчанлик, бунёдкорлик фазилатларини намоён қилувчи, инсонийлик нуқтаи назаридан фаолият кўрсатиб, ютуқларга эришувчи куч-қудратга эга бўлиши зарур. Шу ўринда “Синчалак” асаридаги қаҳрамон қиз тимсолини эслаш ўринлидек туюлади.\nЁшлар ҳозирги давр талабларига монанд фаол бўлса, уларнинг ҳар жабҳада иштирокига шарт-шароитлар яратилса, зарур чоғда қўллаб-қувватланса, улар иш жараёнларида ва кундалик ҳаётда инсонийлигини кўрсатса, мустақилликка эришган давлатимиз ривожланади. Бугунги ёшларимизни ҳақли равишда Истиқлол фарзандлари деб атаймиз. Чунки улар Ўзбекистон мустақил давлат бўлгач туғилди. Давлатимиз раҳбарларининг соғлом авлодни камолга етказиш мақсадида амалга жорий этган ва этаётган муҳим ҳужжатлари асосида таълим-тарбия олиб улғаймоқда. Вояга етганлари меҳнат жараёнларида қатнашаяпти. Уларга билим ва куч-қувват бағишлашда бадиий адабиётнинг ўрни беқиёс эканлигини унутмаслик керак. Асарларда ёзувчиларнинг типик усулда яратган қаҳрамонлари фазилатларидан ўрганиш ижобий натижаларни беради. Шунинг учун адабиётга дўст бўлинг, китобхонликни ривожлантиринг. Яхши асарларни ўқиб-ўрганган ёшларнинг эзгу фазилатлари, феъл-атвори намунали бўлади. Ўзи ва ўзгаларга яхшилик келтиради.\nОлдинги хабар Олдинги хабар:\nИчимлик сувидан фойдаланувчи барча мижозлар диққатига!\nКейинги хабар Кейинги хабар:\nTourbillon, instabilité, décollement pdf ebook\nBarcha maqolalar qumqurgo →\nҚОНУН УСТУВОРЛИГИНИНГ АСОСИ\nИс газидан эҳтиёт бўлинг!\nPrier avec les Archanges- Poche\nNoyabr 25, 2020 Aprel 10, 2021\nҚумқўрғон туманида ташкил этилган «Ўтов» фольклор – этнографик жамоаси\nMart 3, 2020 Mart 3, 2020\nПенсия миқдорини аниқлашнинг ишончли усули\n1 апрелдан Тошкентдан пропискасиз уй олишга рухсат берувчи фармон имзоланди\nҚўшни давлатдан ўқишни кўчириб беришни ваъда қилган шахслар ушланди\nСАЙЛОВ ҚОНУНЧИЛИГИ ТАКОМИЛЛАШТИРИЛМОҚДА\nУч авлод учрашуви\nМуассасанинг ободлиги раҳбарнинг салоҳиятига боғлиқ\nМАЪНАВИЯТ ВА МАЪРИФАТ XОНАЛАРИ ЎРГАНИБ ЧИҚИЛДИ\nТаҳририят манзили: Қумқўрғон шаҳри, Ўзбекистон шоҳ кўчаси, 3-уй.\nТелефон: (0 376) 465 23 98\n© Qumqo'rg'on sadosi. Барча ҳуқуқлар ҳимояланган!


Беллашувнинг дастлабки — мактаб босқичида 230998 нафар, туман (шаҳар) босқичида эса 38325 нафар ўқувчи 16 та умумтаълим фанлари бўйича ўз билимларини синовдан ўтказди. Мазкур босқичларда ғолибликни қўлга киритган 412 нафар 7-8 синф ўқувчилари фанларга оид билимларини ёзма ва онлайн тест шаклида намоён этишди. Самарқанд давлат университети ҳамда университет ҳузуридаги халқ таълими ходимларини қайта тайёрлаш ва уларнинг малакасини ошириш ҳудудий марказининг профессор-ўқитувчилари ўқувчиларнинг билимларини баҳолашди.\n— Ўтган ўқув йилида ҳам математика фани бўйича билимлар беллашувида иштирок этиб, вилоят босқичида 2-ўринни эгаллагандим, — дейди 34-умумтаълим мактабининг 8-синф ўқувчиси Алишер Маллаев. — Бу йил ҳам тенгдошларим билан биргаликда ўз билимларимни синовдан ўтказишга ҳаракат қилдим. Устозим Моҳинур Хуршидованинг назорати остида математика фанини чуқур ўзлаштириб келяпман. Бу машғулотлар келгусида республика ва халқаро миқёсда ўтказиладиган фан олимпиадаларида иштирок этганимда ўз самарасини беришига ишонаман.\nБеллашув якунида биринчи, иккинчи ва учинчи ўринларни қўлга киритган 96 нафар ўқувчига вилоят халқ таълими бошқармасининг фахрий ёрлиқ ва эсдалик совғалари топширилди. Ғолиб ўқувчилар ёзги таътил давомида имтиёзли равишда республикамиз ҳамда вилоятдаги болалар соғломлаштириш оромгоҳларида ҳордиқ чиқариши кўзда тутилган.\nМуаллиф: Д. АБДУРАҲМОНОВА\n2.05.2018 205 № 33 Таълим


15:35 / 20 апрель 1255 pdf Ўқиш режими + -\nАллоҳ – Ундан ўзга илоҳ йўқ. У Ҳайй ва Қойюмдир. Уни мудроқ ҳам, уйқу ҳам олмас. Осмонлару ердаги нарсалар Уникидир. Унинг ҳузурида Ўзининг изнисиз ҳеч ким шафоат қила олмас. У Зот уларнинг олдиларидаги нарсани ҳам, ортларидаги нарсани ҳам билур. Унинг илмидан ҳеч нарсани иҳота қила олмаслар, Ўзи хоҳлагани мустасно. Курсиси осмонлару ерни қамраган. Уларнинг муҳофазаси Унга оғир келмас. Ва У ўта олийдир, ўта буюкдир. (Бақара сураси, 255-оят).\nУшбу ояти кариманинг биринчи жумласида келган сифат Аллоҳ таолонинг ягоналигини ҳеч шубҳасиз, исбот қилади. Бошқа динларда пайдо бўлган нотўғри ақийдаларни ҳам тўғрилайди. Пайғамбарлардан кейин ихтилофга тушган умматлар Аллоҳнинг сифатларида ҳам ихтилоф қилишган. Мисол учун, христианлар (насоролар) Ийсо алайҳиссаломдан кейин бутунлай адашиб, Аллоҳнинг зоти ҳақида нотўғри ақийдага бордилар. Улар учлик назариясини яратиб, «Аллоҳ уч зотнинг учинчисидир», – деганлар. Бошқалар ҳам шунга ўхшаш ихтилофлар қилишган. Исломий тасаввур бўйича эса:\n«Аллоҳ – Ундан ўзга илоҳ йўқ».\nАллоҳ ягона, дунёда фақат Аллоҳнинг Ўзигина ибодатга сазовор Зотдир. Яъни бандалар фақат Аллоҳнинг айтганини қилиб яшамоқлари, фақат Унинг Ўзигагина банда бўлмоқлари керак. Фақат Аллоҳ таолонинг Ўзигагина итоат қилмоқлари, сиғинмоқлари, бўйсунмоқлари ва фақат Ундангина қўрқмоқлари лозим. Фақат Аллоҳнинг шариати, қонун-қоидалари, дастури асосида яшамоқлари зарур.\n«У Ҳайй ва Қойюмдир».\nАллоҳнинг «қойюм»лик сифатининг маъноси – Аллоҳ таборака ва таолонинг ҳар бир нарса устида турувчи экани ва ҳар бир турувчи нарса Унинг сабабидангина туришидир. Шу билан Аллоҳнинг туриши бошқаникига ўхшамайди ва доимийдир. Бу сифат шу даражага етганки,\n«Уни мудроқ ҳам, уйқу ҳам олмас».\nЯъни У доимо сергак, Унинг туриши бир лаҳза ҳам сусаймайди.\n«Осмонлару ердаги нарсалар Уникидир».\nОсмонларда нимаики бўлса, ерда нимаики бўлса, ҳамма-ҳаммасининг эгаси Аллоҳдир. Бу эгалик умумий бўлиб, ҳеч нарсани четда қолирмайди. Бу эгаликни ҳеч бир нарса чегаралай олмайди.\n«Унинг ҳузурида Ўзининг изнисиз ҳеч ким шафоат қила олмас».\nБу ҳам улкан сифатлардан бўлиб, Аллоҳнинг ва банданинг мақомини баён қилиб беради. Бандаларнинг барчаси, ким бўлишидан қатъи назар, Аллоҳнинг ҳузурида бандалигини тан олиб, туриб қоладилар. Бу бандаликни чуқур ҳис этиш шу даражага етганки, ҳатто ҳеч ким орага тушиб, бировга шафоатчилик қилишга ҳам журъат қила олмайди. Фақат Аллоҳ изн берганларгина, У Зот берган изн чегарасидагина шафоат қила оладилар. Бу сифат ўтган оятдаги «...ва шафоатчилик йўқ» жумласидан истисно эканини билиб оламиз. Демак, умумий қоидага биноан, шафоатчилик йўқ, аммо истисно тариқасида Аллоҳнинг изни билан баъзи кишилар шафоат қилишлари мумкин.\n«У Зот уларнинг олдиларидаги нарсани ҳам, ортларидаги нарсани ҳам билур».\nБу сифат Аллоҳнинг илми шомил илм экани ва У Зот ҳамма нарсани Ўзининг чексиз илми билан билиб туришини билдиради. Аллоҳ таоло бандаларнинг аввал қилган ишларини ҳам, шунингдек, ҳозир қилаётган ва келажакда қиладиган ишларини ҳам билиб туради. Аллоҳ таолонинг илми чексиз ва ҳамма нарсани қамраб олган, шу жумладан, бандалари билган ва билмаган нарсаларни ҳам билади. Бандалар эса\n«Унинг илмидан ҳеч нарсани иҳота қила олмаслар, Ўзи хоҳлагани мустасно».\nДемак, бандалар Аллоҳ билишларини хоҳлаган нарсаларнигина биладилар, холос. Инсон «Илмнинг чўққисига чиқдим», деб жар солганда ҳам, фақат Аллоҳ изн берган озгина илмгагина эришган бўлади.\n«Курсиси осмонлару ерни қамраган».\nОдатда курси мулкка далолат қилади. Шунинг учун ушбу жумлани баъзи уламоларимиз айтганларидек, «Аллоҳнинг ҳукмронлиги осмонлару ерни қамраб олган», деб тушунсак бўлади.\nАслида эса Курси ва унга тааллуқли нарсалар, бинобарин, ушбу жумла ҳақида уламоларимиз ўзларига етган далиллар асосида бир неча хил фикрлар айтганлар.\nЖумладан, баъзи уламоларимиз Курсини «илм» деганлар. Шунга биноан, мазкур жумланинг маъноси «Унинг илми осмонлару ерни қамраган» бўлади.\nБуюк саҳобий Абдуллоҳ ибн Аббос розияллоҳу анҳу ушбу жумланинг тафсирида: «Курси луғатда «икки қадам» деган маънони англатади. Аршнинг миқдорини Аллоҳдан бошқа билмайди», – деганлар.\nУшбу ва шунга ўхшаш бошқа ривоятларга асосланиб, уламоларимиз: «Курси Аршдан бошқа нарса», – деганлар.\nИбн Жарир Тобарий Абу Зарр розияллоҳу анҳудан келтирган ривоятда Набий алайҳиссалом: «Аршнинг олдида Курси худди кенг ерга ташланган темир ҳалқага ўхшайди, холос», – деганлар.\nЎтган уламоларимизнинг кўплари: «Курси Аршнинг олдига қўйиладиган поғонасимон нарсадир», – деганлар.\nШуларга биноан, ақийда бўйича мутахассис уламоларимиз: «Биз Аллоҳнинг Арши ва Курсиси борлигига иймон келтирамиз. Бу икки нарса одамларнинг арши – тахти ва курсисига ўхшамайди. У иккисининг ҳажми, кайфияти ва сифатини фақат Аллоҳ таолонинг Ўзи билади. Бизнинг эса уларни билишга ҳожатимиз йўқ. Агар ҳожатимиз бўлганида, Аллоҳнинг Ўзи баён қилиб берган бўларди», – дейдилар.\n«Уларнинг муҳофазаси Унга оғир келмас».\nЯъни Аллоҳ таоло осмонлару ерни муҳофаза қилиб, тасарруф қилишдан чарчамайди. Бу иш Унга ҳеч ҳам оғирлик қилмайди. Бу сифат Аллоҳнинг қудрати комил ва чексиз эканини кўрсатади.\n«Ва У Олийдир, Буюкдир».\nАллоҳ ҳамма нарсадан юқори ва олийдир, Аллоҳ ҳамма нарсадан улуғдир.\nИмом Муслим ва имом Аҳмадлар Убай ибн Каъб розияллоҳу анҳудан ривоят қилган ҳадисда Аллоҳнинг Китобидаги энг улуғ оят Курси ояти экани таъкидланган.\nИмом Насаий Абу Умомадан ривоят қилган ҳадисда Набий алайҳиссалом:\n«Ким ҳар фарз намоздан кейин «Курси ояти»ни ўқиса, унинг жаннатга киришини фақат ўлим тўсиб туради, холос», – деганлар. Яъни бу «Ўлмагани учунгина жаннатга кирмайди, агар вафот этса, уни жаннатдан тўсадиган ҳеч нарса қолмайди», деганидир.\n«Расулуллоҳ соллаллоҳу алайҳи васаллам мени Рамазон закотини сақлашга вакил қилдилар. Биров келиб, тўпланган егуликдан ҳовучлаб ола бошлади. Уни ушлаб:\n– Ҳозир сени Расулуллоҳ соллаллоҳу алайҳи васалламнинг ҳузурларига олиб бораман, – дедим. У:\n– Мени қўйиб юбор, бола-чақам бор, жуда ҳам муҳтожман, – деди. Уни қўйиб юбордим. Тонг отганда Набий алайҳиссалом:\n– Ҳой Абу Ҳурайра! Кечаги асиринг нима қилди? – дедилар. Мен:\n– Эй Аллоҳнинг Расули, жуда ҳам муҳтожлигидан, бола-чақасининг кўплигидан шикоят қилган эди, раҳмим келиб, қўйиб юбордим, – дедим. У киши алайҳиссалом:\n– Сенга ёлғон гапирган бўлиб, қайтиб келса-чи? – дедилар. Набий алайҳиссаломнинг «қайтиб келса-чи», – деганларидан унинг яна келишини билдим ва пойлаб турдим. У келиб, яна егуликдан ҳовучлаб ола бошлади. Уни тутиб олдим ва:\n– Сени Расулуллоҳнинг олдиларига олиб бораман, – дедим. У:\n– Мени қўйиб юбор, бола-чақам бор, жуда ҳам муҳтожман, – деди. Раҳмим келиб, уни қўйиб юбордим. Тонг отганда, Набий алайҳиссалом:\n– Ҳой Абу Ҳурайра, кечаги асиринг нима қилди? – дедилар. Мен:\n– Сенга ёлғон гапирган бўлиб, қайтиб келса-чи? – дедилар. Учинчи марта пойлаб туриб, яна ушлаб олдим ва:\n– Энди уч марта бўлди, сени Расулуллоҳнинг ҳузурларига албатта олиб бораман. Ҳар сафар «Қайтиб келмайман», – деб, яна келасан, – дедим. У:\n– Мени қўйиб юборсанг, Аллоҳ сенга манфаат берадиган сўзларни ўргатиб қўяман, – деди. Мен:\n– Улар қандай сўзлар? – дедим. У:\n– Кўрпангга кириб ётганингда, «Курси ояти»ни ўқисанг, Аллоҳ тарафидан сени қўриқчи қўриб турадиган бўлади. Тонг отгунча сенга шайтон яқинлашмайди, – деди. Эртасига Расулуллоҳ алайҳиссалом:\n– Ўзи ёлғончи бўлса ҳам, сенга рост гапирибди, – дедилар ва: – Уч кундан бери ким билан гаплашаётганингни биласанми, эй Абу Ҳурайра? – дедилар. Мен:\n– Йўқ, – деган эдим, у киши алайҳиссалом:\n– Ўша шайтондир, – дедилар».\nTOHIRBEK 10:04 / 22 июль\nАссаламу алайкум ва раҳматулоҳ. Мақола жуда ажойиб ва манфаатли бўлди, аслида ушбу оят менинг энг яхши кўрган оятларимдан бири, шунинг учун қолдирмай ўқидим. Устоз Шайх Хазратларини жойлари жаннатда бўлсин. ислом.уз порталида фаолят юритаётган барча бродарларимиздан Аллоҳ рози бўлсин.\n10:35 / 20 апрель 786\n84-боб. Ходимни аъробийга сотиб юбориш\n18:30 / 20 апрель 553\nАллоҳ таоло Мулк сурасида марҳамат қилади .У ўлим ва ҳаётни сизларнинг қайсиларингиз амалда яхшироқ эканингизни синаш учун яратди. У ўта иззатлидир, ўта давоми...\n1840 15:09 / 05.11.2018\nХурофотдан сақланиш лозим\nАллоҳ таоло Қуръони Каримда шундай марҳамат қилади Сизлардан вафот этиб, жуфтларини қолдирганларнинг аёллари ўзларича тўрт ою ўн кун кутарлар. давоми...\n931 16:00 / 01 март\nИқтисодий масала ҳар бир жамиятда муҳимдир\nАллоҳ таоло Қуръони Каримда шундай марҳамат қилади Молларини Аллоҳнинг йўлида сарфлайдиганларнинг мисоли худди ҳар бошоқда юзтадан дони бор, етти давоми...\n525 14:00 / 03 май\n1484 13:59 / 29.10.2018\n114 20:44 / 02 декабрь\n154 18:00 / 02 декабрь


Ўзбекистонлик мутасаддилар ўзларининг “Ёшлар медиа-форуми” дея аталувчи ҳисобот йиғилишини ўтказдилар - Фарғона.Ру ахборот агентлиги\n05:39 msk, 7 Июль 2020\nЎзбекистонлик мутасаддилар ўзларининг “Ёшлар медиа-форуми” дея аталувчи ҳисобот йиғилишини ўтказдилар\n31.01.2009 13:45 msk\nСуратда: Фирдавс Абдухолиқов, Ўзбекистон Миллий электрон оммавий ахборот воситалари ассоциациясининг (МЭОАВА) раиси. NAESMI.uz веб-сайти фотосурати\nЎзбекистон Миллий электрон оммавий ахборот воситалари ассоциацияси (МЭОАВА) республика Журналистлар ижодий уюшмаси, “Камолот” ҳаракати ва “Келажак овози” Ёшлар ташаббуси маркази билан ҳамкорликда Тошкентдаги “Dedeman Silk Road” меҳмонхонада ўзига ҳос ва номланиши баландпарвоз “Ёшлар парвози” ёшлар медиа-форуми” дея аталувчи йиғилишини ўтказди.\nУнда Ўзбекистон парламенти, ҳукумати, Алоқа ва ахборотлаштириш агентлиги, бир қатор ННТ, нодавлат телерадиостанциялар ҳамда Мирзо Улуғбек номидаги Миллий университетнинг журналистика факультети талабалари, Ўзбекистон Жаҳон тиллари давлат университетининг талабалари ва Ўзбекистон ёшлар телерадиостудияларининг аъзолари иштирок этдилар.\nУшбу форум иштирокчилари беш соат давомида мутасаддиларнинг узундан-узоқ ва зерикарли, аслида статистик ҳисоботлардан иборат маърузаларини тинглашга мажбур бўлдилар. Мисол учун, Олий Мажлис Қонунчилик палатасининг вице-спикери, мустақил оммавий ахборот воситаларини қўллаш бўйича парламент комиссиясининг раиси Адҳам Шодмонов “Ўзбекистон ёшлари учун давлат сиёсати асосида яратилаётган қулай имкониятлар ва шароитлар” мавзуси бўйича маъруза қилди. Ярим соат давомида у ёш авлодга ва ёшлар ташкилотларига тааллуқли бўлган барча қонунларни, уларнинг алоҳида моддаларини, ҳукумат қарорлари ва президент фармонларини санаб ўтди. “Бундай самарали қонун ижод қилиш ва ёшлар тўғрисида шунчалик қайғуришни яна қаерда кўра оласиз?” – дея савол берди Шодмонов бошини ҳисоботдан бир зумга кўтариб.\n“Ёшлар” телеканалининг директори Хайрулла Нуриддинов эса форум иштирокчиларига бу каналда ўтган йили қанча кўрсатувлар тайёрланганини сўзлаб берди. Бу кўрсатувларнинг нақадар долзарб бўлгани ҳақида директор индагани йўқ.\nАста-секин мутасаддиларнинг нутқлари мусобақага айлана бошлади. Аввалига МЭОАВА раиси Фирдавс Абдухолиқов ўзи бошқараётган ассоциация ёшлар студияларига совға сифатида 11 комплект телевидение жиҳозлари, 11 та телевизор ва DVD-плейерлар берганини билдирди. Қолганлар ҳам тингловчиларни рақамлар оқими билан зериктиришда ундан қолишмадилар.\nБу рақамлардан зериккан тингловчилар тез орада зерикиб мудрай ёки ўзаро суҳбатлаша бошладилар. Баъзилар эса қўрқмай бу тадбирни ўзбек мутасаддиларининг ҳисобот йиғилишига, мулозимлар форумига, партия йиғилишига менгзадилар.\nРост-да, форум дастурига бир назар ташласангиз, унинг рсмиятчилик учун ўтказилаётганини тушунасиз. Дастурда фақат мутасаддиларнинг ҳисоботлари кўрсатилган, холос. Бирорта журналист ёки мухбирнинг сўзга чиқиши кўзда тутилмаган. Журналистлар форумининг минбари ёш журналистларга эмас, балки, фақат давлат ҳокимияти вакилларига тақдим этилган, холос.\n“Бугунги йиғилишни шифокорлар муаммоларига бағишланган тадбирга ўхшатса бўлади, аммо унда сўз фақат раққосалар ва масхарабозларга берилган, холос. Ҳақиқий масхарабозлик!” – деди Жаҳон тиллари давлат университетининг 4 курс талабаси, номини ошкор этишни истамай. Унга кўра, форумга талабаларни “ихтиёрий-мажбурий” равишда олиб келишган.\nУ микрофонлар фақат нотиқлар минбарига ўрнатилганига эътибор берибди. “Кўринишидан, ташкилотчилар журналист ва талабаларнинг эркин чиқишларидан қўрққанлар, шекилли”, - деди талаба.\nИзоҳли луғатга мурожаат қилинадиган бўлса “форум” сўзининг маъноси “Оммавий йиғилиш, истаган кишига сўз берилади” дейлганини кўриш мумкин.\nАммо ўзбекистонлик расмийлар неча марта “ёшлар” форумини ўтказганлари билан шу чоққача бирор марта ҳам журналистларга сўз бергани йўқ.\nБундай форумларда нутқ сўзлайдиган мутасаддилар ҳам отнинг қашқасидек ҳаммага танилиб қолган. ОАВ муаммоларига бағишланган деярли ҳар бир йиғилишда асосан қуйидаги шахслар маъруза қиладилар: Алишер Мўминов (Олий Мажлис Қонунчилик палатаси ахборот ва коммуникациялар қўмитасининг раиси), Адҳам Шодмонов, Шафоат Нуруллаева (президент қошидаги Стратегик ва минтақалараро тадқиқотлар институти директорининг муовини), Абдулла Орипов (Алоқа ва ахборотлаш агентлиги раиси), Асад Хўжаев (унинг биринчи муовини), Шерзод Ғуломов (Журналистлар ижодий уюшмасининг раиси), Жамолиддин Ҳакимов (Мустақил ОАВ қўллаш бўйича Жамоатчилик фонди раиси), Фирдавс Абдухолиқов (МЭОАВА раиси) ва яна бир неча бошқа мутасаддилар.\nМедиа-форум, медиа-конференция ёки медиа-семинар дея аталувчи барча тадбирларда бу шахслар ўша-ўша, статистик маълумотлар битилган ҳисоботларини ўқиб маъруза қиладилар.\nБу одамлар 2009 йил 28 январь куни Тошкентнинг “Dedeman Silk Road” меҳмонхонасида аҳамиятсиз ибораларни қандай қилиб баралла овоз билан баён қилишни, амалий жиҳатдан мутлақо бемаъни бўлган журналистик форумларни ўтказишни ҳамда минбарни кимга тақдим қилиш-қилмасликни ёшларга яна бир бор ўргатишга уриниб кўрдилар.


Коронавирус қурбонлари сони 1175 нафарга, пневмониядан вафот этганлар сони 210 нафарга етди\n22 октябр 2021, Тошкент вақти: 17:50\nЎзбекистонда 15 сентябрь куни коронавирусга чалинган беморлардан 6 нафари вафот этган, шу тариқа пандемия қурбонлари сони 11 75 нафарга етган.\nСоғлиқни сақлаш вазирлиги маълумотига кўра, кеча мамлакат бўйлаб 619 киши коронавирусга чалинган, вирус юқтириб олганларнинг умумий сони эса 166 минг 644 нафарни ташкил қилган.\nАйни пайтда чоршанба куни Сирдарё ва Хоразм вилоятларидан ташқари барча ҳудудларда 1 минг 67 киши тузалиб, соғайганларнинг умумий сони 159 минг 444 нафарга етган.\nССВ қайдича, ўтган кеча-кундузда яна 142 нафар кишида пневмония аниқланган, 5 июлдан бери эса 25 минг 823 киши пневмонияга чалинган. Булардан 20 минг 772 нафари соғайиб чиққан, 210 нафари эса вафот этган.


Виктор Кумиков: "Бугун хато қилишга ҳаққимиз йўқ эди"\n21 ноябрь, 2021, 16:57\nТеглар:Виктор Кумиков | Андижон | Навбаҳор ФК | Суперлига\nМағлубият сабаби ҳақида.\nCoca-Cola Суперлига 25-туридан ўрин олган “Андижон” – “Навбаҳор” (1:2) учрашувидан кейинги матбуот анжуманининг иккинчи қисмида мезбон жамоа бош мураббийи Виктор Кумиков ўйин ҳақидаги фикрларини билдирди.\n- Бугунги ўйинда хато қилишга ҳаққимиз йўқ эди. Ҳимояни мустаҳкам ушлаган ҳолда, ҳужумда имкониятлар юзага келишини кутишимиз, рақибга босим уюштиришимиз керак эди. Мудофаа чизиғидаги ягона хато ва бир футболчимизнинг четлатилиши ўйин тақдирини ҳал қилди.\n- Ўйиндан олдин рақиб қай даражада ўрганилганди?\n- Барча рақибларни ўрганамиз. Ижрочилик маҳорати ҳам керак, фақатгина рақибни ўрганишнинг ўзи етарли эмас. Умуман олганда, ўша бурчак зарбаси ижро этилган паллада адашмаганимизда, вазият бошқача тус олиши ҳам мумкин эди. Бир ҳимоячимиз тўпни ўтказиб юборди, бири эса рақибини кўздан қочирди. Бу эса ўйин тақдирига таъсир кўрсатди. Кейинчалик фақат дурангга имконият бўлди, аммо четлатишдан кейин вазиятни янада чигаллаштирди. Аслини олганда, футболчиларимиз кутилганидек ўйин кўрсата олишмади, дербида, “Навбаҳор”га қарши учрашувда агрессивликни ошириш талаб этиларди. Лекин кўрганингиздек, керакли даражада ўйин кўрсата олмадик. Ўйин учун тузган режаларимизда футболчиларга айтган нарсаларимизни майдонда бажара олмадик.


Маълумки, Мусо ва Исо алайҳимуссалом қавми 72 фирқага бўлиниб кетган. Ислом уммати эса 73 фирқага бўлинган. Ҳақиқат биттадир. Шундай экан, мана шу 73 фирқадан фақат биттаси ҳақ йўлда саналади. Ислом уммати ичида ҳақни топган, ҳаққа эргашган жамоа Пайғамбаримиз соллаллоҳу алайҳи ва саллам, у зотнинг саҳобалари амал қилган йўлдан борадиган мусулмонлардир. Қолган етмиш икки фирқа ҳақни топмаган. Ислом динининг қатъий ҳукмларини инкор қилмагани учун улар ҳам Ислом доирасида ҳисобланади. Ислом уммати ичида ҳаққа эргашган фирқа “Аҳли сунна вал жамоа” дейилади.\nИрбоз ибн Сория розияллоҳу анҳу ривоят қилади: “Расулуллоҳ соллаллоҳу алайҳи ва саллам бир куни бомдод намозидан кейин бизларга мукаммал насиҳат қилдилар. Уни эшитиб, кўзларга ёш келди, қалблар қўрқувга тушди. Шунда бир киши: “Бу хайрлашувчи одамнинг насиҳати-ку. Бизга нимани васият қиласиз, эй Расулуллоҳ”, деди. У зот: “Аллоҳга тақво қилишни, гарчи (бошлиғингиз) ҳабаший қул бўлса ҳам, унга тўлиқ итоат этишни васият этаман. Сизлардан ҳаёт бўлган одам ҳали кўп ихтилофларни кўради. Шундай экан, янги пайдо бўлган ишлардан сақланинглар. Зеро, у залолатдир. Сизлардан ким ўша вақтга етса, менинг суннатимга, тўғри йўлдаги хулафои рошидин суннатига эргашсин. Уни озиқ тишларингиз билан маҳкам тишлаб олинглар!” дедилар1”.\nМуовия ибн Абу Суфёндан ривоят қилинишича, Пайғамбаримиз соллаллоҳу алайҳи ва саллам шундай деганлар: “Огоҳ бўлинглар! Сизлардан аввалги Аҳли китоблар 72 миллатга бўлиниб кетган. Албатта, мана бу миллат 73 (фирқага) бўлиниб кетади. Етмиш иккитаси дўзахда, биттаси жаннатдадир. У жамоатдир2”.\nЯна бир ривоятга кўра, “Ўша битта фирқа қайси?” деб сўралганида, Набий соллаллоҳу алайҳи ва саллам: “Мен ва саҳобаларим йўлини (тутганлар)”, деб жавоб берганлар3.\nШунинг учун биз суннатга – Расулуллоҳ соллаллоҳу алайҳи ва саллам ва хулафои рошидин йўлларига, мусулмонлар жамоасига4 эргашамиз, хилоф нарсалардан, тафриқадан четда бўламиз, Расулуллоҳ соллаллоҳу алайҳи ва саллам, саҳобалар, тобеинлар йўлидан юрган мусулмонлар жамоасидан ажралмаймиз.\nМаълумот ўрнида айтиб ўтамиз, Аҳли сунна вал жамоа фирқаси амалда тўрт мазҳабга бўлинган. Булар:\n2. Моликий мазҳаби.\n3. Шофеий мазҳаби.\n1 Абу Довуд, Термизий, Аҳмад, Ҳоким ривояти. Ривоят санади саҳиҳ.\n2 Абу Довуд ҳасан санад билан ривоят қилган.\n3 Термизий – Абдуллоҳ ибн Амр розияллоҳу анҳудан – ҳасан санад билан ривоят қилган.\n4 “Мусулмонлар жамоаси”дан мурод саҳобалар, уларга яхшилик билан эргашганлардир.


Бухорода жайрон овлаган шахслар қўлга олинди - Zamin.uz\n10:48 / 28 августа 2019\nБухорода жайрон овлаган шахслар қўлга олинди\nҚоракўл туман Бандбоши маҳалла фуқаролар йиғини чўл ҳудудида UAZ русумли автомашинада кучли ёритгич асбоби ёрдамида ноқонуний ов қилиб юрган 4 нафар ҳуқуқбузар тўхтатилган. Бу ҳақда Бухоро вилоят экология ва атроф-муҳитни муҳофаза қилиш бошқармаси маълум қилди.\nУлар ўзларини Қоракўл туман «Қорахожи» маҳалласида яшовчи фуқаролар деб таништирган.\nҲуқуқбузарлар томонидан Ўзбекистон Республикаси Қизил китобига киритилган икки бош жайрон отилган.\nУларни тўхтатган ҳарбий қисм хизматчилари ноқонуний ов бўйича ҳужжатларни расмийлаштириш учун вилоят экология ва атроф-муҳитни муҳофаза қилиш бошқармасига мурожаат қилган. Экология бошқармаси масъул ходимлари воқеа жойига бориб, ҳуқуқбузарлардан тушунтириш хатларини олиб, далолатнома ва баённомаларни расмийлаштирган.\nУларга тегишли ов қуроллари, ўқ-дорилар, кучли ёритгич асбоби ва автомашина Қоракўл туман ИИБ ходимларига топширилди.\nҲуқуқбузарларнинг ҳатти-ҳаракатида жиноят аломатлари борлиги сабабли тергов-суриштирув олиб бориш ва уларга нисбатан амалдаги қонунчилик асосида чора кўриш мақсадида ушбу иш бўйича йиғилган ҳужжатлар тўплами Бухоро вилоят ички ишлар бошқармасига юборилди.\nЎзбекистон чегарасида 97 миллионлик ҳайвон шохлари ушлаб қолинди


«МЮ» Санчога нималар ваъда қилгани маълум бўлди\nМанчестер ЮнайтедЖейдон Санчо\n«Манчестер Юнайтед» «Боруссия» хавбеки Жейдон Санчонинг трансфери борасида иш олиб боришда давом этмоқда.\nIndependent нашрининг хабар беришича, «Юнайтед» 20 ёшли ҳужумкор яримҳимоячига ҳафтасига 400 минг фунтлик маош ваъда қилган. Шунингдек, клуб Санчога ўзининг афсонавий 7-рақамини топширишини маълум қилган. Жордж Бест, Эрик Кантона, Дэвид Бекҳэм, Майкл Оуэн ва Криштиану Роналду сингари афсонавий футболчилар Манчестерда айнан ушбу рақам остида тўп суришганди. «МЮ» Санчонинг Германиядан Англияга қайтиши учун 130 млн евро сарфлашга тайёр.\nМаълумот учун, Санчо ушбу мавсумда «Боруссия» сафида Бундеслиганинг 23 ўйинида 14та гол ва 15та голли узатмага муаллифлик қилган.